title: Mia Ikumi

text: Mia Ikumi () (s. Osaka, Japani) on mangapiirtäjä, joka tunnetaan erityisesti Tokyo Mew Mew -sarjasta, jota hän on tehnyt yhdessä Reiko Yoshidan kanssa. Ikumi sai idean Mew Mewiin sattumalta: hänen oli tarkoitus tehdä kauhutarina, mutta tulikin piirtäneeksi yhden kissatytön. Yoshida ihastui siihen ja pyysi piirtämään lisää. Mew Mew paisuikin suureksi projektiksi, joka on tehnyt hänet tunnetuksi muun muassa Suomessa. Ikumi harrastaa cosplayta.


title: Mia Ikumi

text: Ikumi sai vuonna 1998 julkaistuksi ensimmäiset työnsä. Hänen varhaistuotantoaan on esimerkiksi Vadelmametsän prinsessa, lyhyt mangatarina, joka on ilmestynyt myöhemmin "Tokyo Mew Mew" -kirjassa numero 6.


title: Mia Ikumi

text: Ikumi on myös tehnyt Tokyo Mew Mewille jatko-osan nimeltä "Tokyo Mew Mew a la mode". Ikumin muuta tuotantoa ovat "Super Doll Licca-chan" (1998–1999, kaksi kirjaa), "Repure" (2004, yksi kirja) ja "Wish" (2005, yksi kirja).


title: Dekooderi

text: Dekooderi on laite, ohjelma tai niiden yhdistelmä, joka purkaa tai erottelee jonkin algoritmin mukaan pakattua, salattua, yhdistettyä tai kätkettyä informaatiota alkuperäiseen muotoon käsittelyä tai esittämistä varten.


title: Dekooderi

text: Dekooderin vastakohta on enkooderi, joka muuttaa signaalin helpommin siirrettävään tai tallennettavaan muotoon.


title: Meliorativnyi

text: Meliorativnyi () on maaseututaajama ja maalaiskunta Karjalan tasavallan Äänisenrannan piirissä Venäjällä. Se sijaitsee 14 kilometriä Petroskoista luoteeseen Murmanskiin johtavan maantien varrella. Asukkaita taajamassa on 2 400 henkeä (vuonna 2008).


title: Meliorativnyi

text: Vuonna 1947 paikalle perustettiin koneellinen maanparannusasema, josta taajama on saanut nykyisen nimensä. 1960-luvulla siitä käytettiin nimeä "Tomitsy". Vuonna 1986 siitä tuli erillinen paikallishallintoalue. Nykyään taajamassa on valtiollinen maanparannus- ja puunhankintayritys, sahalaitoksia, kiviveistämö, autoliikennettä harjoittava yritys, paloasema ja leipomo. Palveluihin kuuluu lastentarha, keskikoulu, musiikkikoulu, poliklinikka ja vapaa-ajankeskus. Meliorativnyissa on myös Äänisenrannan piirin lasten luomistyön keskus ja ortodoksinen kirkko.


title: Toy Story 3

text: Toy Story 3 on kolmiulotteinen animaatioelokuva ja "Toy Story 2:n" jatko-osa. Elokuvan tuotti Pixar Animation Studios ja sitä levittää Walt Disney Pictures. Elokuva julkaistiin ensimmäiseksi elokuvafestivaaleilla Italiassa 12. kesäkuuta 2010. Yhdysvaltain ensi-ilta oli 18. kesäkuuta, Suomessa 27. elokuuta.


title: Toy Story 3

text:
Tarina alkaa monta vuotta edellisen osan jälkeen, jolloin Andy on jo teini-ikäinen ja lähdössä opiskelemaan. Viimeisten kolmen lelusotilaankin lähdettyä Andyn lelut alkavat pelätä, että Andy on jo unohtanut lelunsa, ja aikoo heittää nämä pois, niin kuin on vuosien aikana käynyt esimerkiksi Bo Beepille ja Wheezy-pingviinille. Ainoa, joka yrittää pitää toivoa yllä, on Woody. Edes Buzz ei ole varma, mitä tulee tapahtumaan.
Pian on Andyn aika päättää, mitä tehdä leluilleen, sillä hän on lähdössä kolmen päivän päästä yliopistoon. Kun Andy on pakkaamassa lelujaan muovisäkkiin (jotka hän aikoo viedä ullakolle), hän pakkaa yllättäen Woodyn pahvilaatikkoonsa ja sulloo muut lelut säkkiin. Woody poistuu pahvilaatikosta ja seuraa Andya peläten säkin joutuvan jäteautoon. Woody helpottuu nähdessään Andyn ryhtyvän kiipeämään ullakon tikapuita, mutta Andyn jättäessä säkin lattialle (auttaakseen siskoaan Mollya kantamaan tämän tavaroita pois huoneestaan), Andyn äiti luulee säkin olevan täynnä pois heitettäviä roskia. Woody säntää pihalle roskasäkin luo pelastamaan ystäviään ennen jäteauton tuloa. Hän kuitenkin kauhistuu jäteauton sulloessa säkit sisäänsä. Woody kuitenkin huomaa ystäviensä pelastaneen itsensä ja hipsivän laatikon alla autotalliin. Lelut manaavat Andyn aikoneen heittää heidät pois. Woody yllättää lelut kömpimästä päiväkotiin lähtevään laatikkoon ja yrittää setviä väärinkäsitystä, mutta kukaan leluista ei usko Woodya, ei varsinkaan Jessie, joka on ennenkin joutunut entisen omistajansa Emilyn hylkäämäksi.


title: Toy Story 3

text: Lopulta Andyn äiti lähtee autollaan Päivänpaiste-päiväkotiin, ja lahjoittaa lelut sinne. Päiväkodissa lelut saavat iloisen vastaanoton päiväkodin lelujen johtajalta Tuhti Karhunhali -nimiseltä nallekarhulta ja muilta leluilta, kuten Keniltä, johon Barbie-nukke ihastuu. Woody haluaa kuitenkin lähteä takaisin Andyn luo, sillä hän itse tietää ettei Andy aikonut heittää heitä pois. Lopulta Woody yrittää yksin paeta päiväkodista, ja lopulta pääsee sieltä ulos, päätyen kuitenkin Bonnie-nimisen pikkutytön (jonka äiti on töissä päiväkodissa) luokse, jonka kanssa hänellä on yhtä ihanaa kuin Andyn kanssa useita vuosia sitten.


title: Toy Story 3

text: Päiväkodissa oleminen paljastuu kamalaksi, sillä Buzz ystävineen ovat pienten lasten osastolla, jolloin Buzz pyytää Tuhti-karhulta lupaa päästä vanhempien lasten osastolle. Tuhti-karhu suostuu ja antaa Buzzille luvan vaihtaa huonetta. Buzz kuitenkin haluaa myös ystävänsä mukaan, josta Tuhti-karhu raivostuu, ja vangitsee Buzzin, tehden tälle uudelleenasetuksen, jonka seurauksena Buzz luulee jälleen olevansa oikea avaruusrangeri sekä Tuhti-karhun palvelija, joka vangitsee omat ystävänsä, pitäen näitä keisari Zurgin kätyreinä.


title: Toy Story 3

text: Samaan aikaan yksi Bonnien leluista, Virnu-klovni, kertoo Woodylle kaiken, minkä tietää Tuhti-karhun todellisesta luonteesta: hän oli aluksi Tuhti-karhun ja Iso vauva-nuken kanssa Daisy-nimisen tytön leluja. Daisyn perheen ollessa retkellä Tuhti-karhu ystävineen unohtuivat vahingossa taukopaikalle. Tuhti-karhu, Virnu ja Iso vauva aloittivat pitkän patikoinnin takaisin kotiin, toivoen päätyvänsä Daisyn luokse. Lopulta heidän saavuttua perille Tuhti-karhu huomasi Daisyn ostaneen uuden Tuhti-karhun tilalle, jolloin Tuhdin luonne muuttui täysin. He aloittivat uuden matkan kohti tuntemattomaa, ja löysivät lopulta päiväkodin, jonne Tuhti-karhu saapui Ison vauvan kanssa, ryhtyen päiväkodin armottomaksi hallitsijaksi, joka ei hyväksy rakkautta tai perheitä. Virnu päätyi kuitenkin Bonnien luo. Woody lähtee takaisin pelastamaan ystäviään.


title: Toy Story 3

text: Samalla lelut uskovat Andyn etsivän heitä, jonka he saavat tietää Rouva Perunapäältä, jonka toinen silmä oli jäänyt Andyn huoneeseen, ja näkee siten toisella silmällään Andyn etsivän lelujaan. Woody pääsee takaisin päiväkotiin ja yrittää keksiä keinon paeta ystäviensä kanssa pois tarkoin vartioidusta päiväkodista, ja saa siihen apua Puhelimelta, joka kertoo Woodylle, että heidän on pysäytettävä kameroita valvova apinalelu, jotta he voisivat (pienellä todennäköisyydellä) päästä pakoon. Barbie onnistuu kiristämään Keniltä Buzz-figuurin käyttöohjeen. Woodyn ja muiden yrittäessä palauttaa Buzzin ennalleen tämä päätyykin vahingossa espanjankieliseen tilaan, jolloin tämä alkaa ilmaista romanttisia tunteitaan Jessietä kohtaan.


title: Toy Story 3

text: Lelujen pakomatka päättyy roskakorille, jossa Tuhti-karhu pysäyttää heidät. Woody ja Barbiehen tulisesti ihastunut Ken yrittävät saada Tuhti-karhun lopettavan hullun käyttäytymisensä, ja Woody heittää tälle Virnun antaman sydänkorun, joka on ainoa muisto Daisysta. Ison vauvan alkaessa kaivata Daisyä Tuhti-karhu tuhoaa raivoissaan korun ja raivoaa lelujen olevan vain poisheittämistä odottavaa rojua. Tämän seurauksena Iso vauva heittää Tuhti-karhun roskakoriin, mutta Tuhti onnistuu vetämään Woodyn mukaansa. Muut (paitsi Barbieta estävä Ken) yrittävät pelastaa Woodyä roskakorista, mutta jäteauto vie heidät kaikki mukanaan. Kaikki selviävät kuitenkin ehjinä. Buzz onnistuu pelastamaan Jessien autoon putoavien roskien alta, vanhan television kuitenkin pudotessa hänen päälleen. Tajuton Buzz kuitenkin herää palautuneena entiselleen.


title: Toy Story 3

text: Lelujen matka jatkuu jäteauton kautta kaatopaikalle, jossa he joutuvat tuhoisaan roskankäsittelyyn. Lelut onnistuvat välttämään tuhon ja Woody onnistuu pelastamaan Tuhti-karhun roskasilppurilta. Lopulta viimeisenä esteenä on kuilu, jossa odottaa roskien poltto. Tuhti-karhu huomaa hätäpysäytysnapin ja Woody ja Buzz auttavat häntä kiipeämään sen luo, mutta hän poistuukin paikalta ja jättää muut pulaan. Lelut päättävät kohdata loppunsa yhdessä. He kuitenkin pelastautuvat täpärästi, sillä vihreät Avaruusolio-lelut olivat yllättäen päätyneet nostokouran ohjaamoon onnistuen nostamaan ystävänsä pois roskanpolttokuilusta.


title: Toy Story 3

text: Woody kiiruhtaa ystävineen kotiin, ja hyvästelevät yliopistoon lähtevän Andyn muiden jäädessä ullakolle päätyvään laatikkoon. Lopulta viimeisillä minuuteilla Woody kirjoittaa laatikkoon (jonne muut lelut ovat menneet) Andylle viestin ”Andyn äidiltä”, jossa hän kehottaa Andya viemään lelut Bonnie-tytön luokse, tietäen näin olevan kaikkein parasta. Samalla hän itse hyppää mukaan laatikkoon.


title: Toy Story 3

text: Andy vie lelunsa Bonnielle, tietäen tekevänsä oikein, ja pyytää tätä pitämään erittäin hyvää huolta leluistaan. Andy leikkii leluilla Bonnien kanssa viimeisen kerran, ja lopulta ajaessaan pois yliopistoon hän kiittää leluja kaikista kuluneista vuosista. Woody ystävineen katsovat iloisina ja liikuttuneina Andyn ajaessa pois, tietäen että heillä on nyt taas uusi omistaja, jonka kanssa he tulevat viettämään yhtä iloisia aikoja kuin Andyn kanssa.


title: Toy Story 3

text: Elokuvan lopputekstien aikana nähdään kohtauksia, jotka kertovat Barbien jääneen Kenin kanssa päiväkotiin, ja päiväkodista on tullut parempi paikka, ja he lähettävät kirjeitä Woodylle ja muille leluille panemalla kirjeet Bonnien reppuun tämän ollessa päiväkodissa. Myös Woodylla ja hänen ystävillään on mukavaa uudessa kodissa. Jessie käyttää Buzzin espanjankielistä tilaa hyväkseen ja saa tämän mukaansa flamencotanssiin.


title: Toy Story 3

text: Slinky-koiran ääninäyttelijä Jim Varney kuoli keuhkosyöpään 2000. Hänen tilalleen valittiin Varneyn ystävä Blake Clark, jolla tuottaja John Lasseterin mukaan on sopivan samankaltainen ääni.


title: Toy Story 3

text: Walt Disney Feature Animationin piti tuottaa elokuva Circle 7 Animationin kautta ja oli tarkoitus julkaista se vuonna 2008. Tämän version tuotanto kuitenkin lopetettiin tammikuussa 2006. Helmikuussa 2006 Pixar Animation Studios, sarjan luojayhtiö, otti elokuvan teon vastuulleen.


title: Toy Story 3

text: "Toy Story 3" -elokuvasta tuli elokuvahistorian toistaiseksi menestynein animaatioelokuva. Elokuva oli tuottanut 15. elokuuta mennessä 920 miljoonan dollarin (720 miljoonan euron) lipputulot. Elokuva ohitti aikaisemman listaykkösen, "Shrek 2:n", joka tuotti noin 919 miljoonaa dollaria. "Toy Story 3" tuotti yhteensä noin 1,063 miljardia dollaria.


title: Toy Story 3

text: Nyt-liitteessä neljä kriitikkoa antoi "Toy Story 3:lle" pistekeskiarvon 3,8. Kokoonpanoltaan hieman muuttuneen raadin pistekeskiarvoksi muodostui muutamaa viikkoa myöhemmin 3,3.


title: Toy Story 3

text: Episodi-lehdessä neljä kriitikkoa antoi elokuvalle pisteitä keskiarvona 4,25.


title: Toy Story 3

text: Vuoden 2011 Oscar-gaalassa "Toy Story 3" voitti parhaan animaatioelokuvan ja parhaan laulun Oscar-palkinnot. Lisäksi se sai parhaan elokuvan, parhaan sovitetun käsikirjoituksen ja parhaiden äänitehosteiden Oscar-ehdokkuudet.


title: Toy Story 3

text: Elokuvan jatko-osa "Toy Story 4" saa ensi-iltansa kesällä 2019. Elokuvan ohjaa John Lasseter.


title: Seppo Simola

text: Seppo Antero Simola (27. heinäkuuta 1936 Somero — 9. maaliskuuta 2003) oli suomalainen kuulantyöntäjä, joka edusti Turun Rientoa ja oli viisinkertainen suomenmestari. Simola oli ensimmäinen suomalainen, joka työnsi kuulaa yli 20 metriä. Hän työnsi 20,15 metriä Turussa 19. heinäkuuta 1972, mikä sinetöi hänen pääsynsä yhdeksi 20 metrin kerhon kuudesta perustajajäsenestä, kun kerho perustettiin huhtikuussa 1983. Tulos jäi hänen uransa parhaaksi. Kilpailu-uransa jälkeen hän toimi valmentajana muun muassa kiekonheittäjä Yrjö Majamaalle.


title: Toy Story 2

text: Toy Story 2 on vuonna 1999 ensi-iltansa saanut Pixarin animaatioelokuva, jatko-osa elokuvalle "Toy Story – leluelämää".


title: Toy Story 2

text: Woodyn omistaja Andy on lähdössä Länkkärileirille ja hän on ottamassa Woodyn mukaansa, mutta Andy vahingossa repii Woodyn käden ja hän jää pois matkasta. Sitten Woodyn ystävä Wheezy joutuu kirpparille ja Woody pelastaa hänet, mutta lelukauppaketju Alin Leluladon omistaja Al varastaa Woodyn samalla. Muut lelut saavat selville, kuka vei Woodyn ja Buzz Lightyear, Herra Perunapää, Rex, Röh ja Slinky lähtevät vaaralliselle pelastusmatkalle. Samaan aikaan Woody tapaa ”oikean” perheensä, johon kuuluu lehmityttö Jessie, Woodyn hevonen Napakymppi ja mainari Paukku-Pete. Woodylle selviää, että hän on arvokas keräilyesine. Hänelle selviää myös, että Al on myymässä lelut lelumuseoon Japaniin. Buzz ja muut etsijät yrittävät etsiä Woodya Alin leluladosta, mutta häntä ei löydy. Buzz joutuu myös nenäkkäin toisen Buzz Lightyearin kanssa, joka on samanlainen kuin hänkin alun perin.


title: Toy Story 2

text: Buzzien paikka vaihtuu ja oikea Buzz seuraa muita Alin asuntoon, jossa Woody oikeasti on. Woody on kuitenkin päättänyt lähteä Japaniin muiden kanssa ja muut pelastajat poistuvat. Woodylle iskeekin katumus ja hän tajuaa, että ystävät ja omistajan rakkaus ovat tärkeimpiä asioita lelun elämässä. Hän päättää palata takaisin ja pyytää Jessietä, Napakymppiä ja Paukku-Peteä mukaan. Jessie ja Napakymppi suostuvat, mutta Paukku-Pete on eri mieltä ja väkisin pakottaa muut mukaansa. Buzz ja muut seuraavat Alia lentokentälle pizzataksilla ja vapauttavat Woodyn. Jessie ei pääse vapaaksi ajoissa ja Woody, Buzz ja Napakymppi pelastavat hänet lentokoneesta. Joukko palaa takaisin kotiin ja varsinkin Andy on iloinen saamistaan uusista leluista.


title: Toy Story 2

text: Suomenkielisen version sivurooleista vastaavat Maria Wiberg, Telma Tuomisto, Vaula Hyry, Jaana Hovinen ja Ralf Öhberg.


title: Flash

text: Flash voi tarkoittaa ainakin seuraavia asioita:


title: Veikko Ennala

text: Veikko Ennala (10. syyskuuta 1922 Mänttä – 29. elokuuta 1991 Tampere) oli suomalainen toimittaja ja eräs aikansa tunnetuimmista mediapersoonista.


title: Veikko Ennala

text: Veikko Ennalan isä oli kansankoulunopettaja Atte Ennala, jolla oli kunnianhimoiset suunnitelmat poikansa suhteen. Vaatimattoman ruoan ja kovan kurin avulla hän aikoi kasvattaa Veikosta suurmiehen ja tulevan Suomen presidentin. Ruokavalioon lapsuudessa kuuluneet ainaiset maitopotut aiheuttivat Ennalalle jo lapsuusiässä mahakatarrin, joka myöhemmällä iällä paheni mahahaavaksi.


title: Veikko Ennala

text: Myönteinen asia lapsuuskodissa oli kuitenkin isän laaja kirjasto. Veikko Ennala tutustui jo varhain maailmankirjallisuuden klassikoihin ja alkoi myös itse kirjoittaa. Ennalan ensimmäinen novelli julkaistiin lehdessä hänen ollessaan 9-vuotias, tosin lehdistä vain "Nyyrikki" suostui silloin tällöin julkaisemaan Ennalan lähettämiä kirjoituksia.


title: Veikko Ennala

text: Ennala toimi jatkosodassa rivimiehenä, mutta sai melko nopeasti siirron ensin kirjuriksi ja sitten sotakirjeenvaihtajaksi. Kirjurina toimiessaan Ennala alkoi kirjoittaa rintamakuvauksia, joita julkaistiin "Suomen Kuvalehdessä". Päämajan tiedotuskomppaniassa palvellut kirjailija Olavi Paavolainen kiinnitti huomiota Ennalan juttuihin ja hänen suosituksestaan Ennala pääsi tk-mieheksi jo 20-vuotiaana. Tässä toimessa hän oli maailman nuorimpia.


title: Veikko Ennala

text: Sodan jälkeen Ennala vajosi alkoholismiin ja lyhytjännitteiseen kiertolaiselämään, mikä johdatteli hänet "Valkeakosken Sanomista" "Turunmaahan" ja "Jämsän Lehteen". Tämän boheemivaiheensa aikana Ennala kierteli myös talvella 1945–1946 neljä kuukautta kulkurina ympäri Turun ja Porin lääniä ja sai lyhyen tuomion sotilaspassinsa myymisestä.


title: Veikko Ennala

text: Vuonna 1955 Ennala rekrytoitiin "Apu"-lehteen, jonka palkkalistoilla hän kirjoitti toimittajalegenda Matti Jämsän reportaasikumppanina. Jämsän tavaramerkkejä olivat kokeilevat tutkivan journalismin tempaukset, joiden nimissä hän ajoi auton mereen tai mitteli karhun kanssa. Näissä juttusarjoissa Ennala otti yleisön edustajan roolin ja raportoi, miltä Jämsän tempaukset näyttivät ulkopuolisen silmin katsottuna.


title: Veikko Ennala

text: Ennalan yksityiselämä ei kuitenkaan selkiintynyt vakituisen työpaikan myötä. Toukokuussa 1955 Ennala ja hänen silloinen morsiamensa yrittivät kaksoisitsemurhaa kaliumsyanidilla terästetyillä juoma-annoksilla. Ennalan tyttöystävä menehtyi hänen silmiensä edessä. Ennalan vatsakatarri koitui hänen pelastuksekseen ja hän antoi myrkyn ylen vaivuttuaan tajuttomuuteen. Viikon kuluttua toimittaja yritti uudelleen nielemällä yli sata unitablettia. Matti Jämsä aavisti mitä oli tulossa, ja ennätti ajoissa paikalle. Itsemurhakandidaatti elvytettiin Marian sairaalassa. Risto Jarva on käsitellyt Ennalan itsemurhayritystä sensaatiolehdistöä kritisoivassa elokuvassaan "Kun taivas putoaa" (1972).


title: Veikko Ennala

text: Saatuaan Avusta potkut Ennala siirtyi aikansa rajoja koettelevaan oululaiseen "Elämä"-lehteen, jonka toimittajana hän pääsi toteuttamaan suorapuheista, radikaalia ja sosiaalipornon käsitettä ennakoivaa kirjoitustyyliään. Lestadiolaisten piirien painostuksen vuoksi Ennala kuitenkin erotettiin, mutta Urpo Lahtinen palkkasi skandaalinkäryisen toimittajan vuonna 1966 "Hymy"-lehteen. Tässä tehtävässä Ennala pääsi suosionsa huipulle ja suuren yleisön tietoisuuteen. Omalta osaltaan Ennala auttoi "Hymy"-lehden hetkelliseen supersuosioonsa. Lehden levikki oli huippuvuosinaan 500 000:n kappaleen tietämillä. Numeron 12/1968 painos oli peräti 520 000.


title: Veikko Ennala

text: "Hymyssä" Ennala pääsi toteuttamaan ristiriitaista ja skandaalinhaluista persoonaansa, kirjoittaen niin seksinhaluisista kotirouvista ja prostituoiduista, kuin omasta strindbergiläisestä aviohelvetistään. Rankat avioliittokuvaukset johtivat osaltaan avioeroon, ja lopulta Ennalan vaimon Marja-Leena Ennalan itsemurhaan kesällä 1977.


title: Veikko Ennala

text: Ennala kirjoitti myös juttusarjan Suomen vankilaoloista ja toi siinä esille erityisesti pakkolaitos- eli pyttyjärjestelmään liittyneitä pahoja epäkohtia. Asian saama julkisuus vaikuttikin siihen, että järjestelmää uudistettiin 1967. Ennalaa voidaan pitää yhtenä Suomen ensimmäisinä gonzo-journalisteista. Ennala ei suostunut kumartamaan ketään, vaan kirjoitti asioista kuten hän oman ristiriitojen koetteleman ja piinatun maailmankuvansa läpi ne itse koki, objektiivisuudesta tai yksilösuojasta piittaamatta. Ennala piti Hymyssä omaa palstaansa, jonka puitteissa hän myös vastasi lukijoiden kirjeisiin. Palstan nimi oli aluksi "Veikko-sedän piinapenkki", mutta myöhemmin sen nimeksi vaihdettiin "Maailman meno". Tällä palstalla Ennala ylitti rajoja enemmän kuin koskaan.


title: Veikko Ennala

text:
Valtalehdistössä Ennalaa pidettiin kuitenkin "likasankojournalistina". Toimittaja Sakari Virkkunen kirjoitti "Suomen Kuvalehden" numerossa 1/1970:
Työtoveriensa mukaan Veikko Ennala oli henkilönä arvoituksellinen ja vastakohtien mies. Hän osasi olla hienostunut gentlemanni, mutta hän saattoi myös suuttua silmänräpäyksessä. Esimerkiksi 1970-luvun lopulla kuuluisaksi tullutta saarnaajaa Niilo Yli-Vainiota Ennala käsitteli pakinoissaan hienovaraisen lempeästi, mutta kun Lehtimiehet Oy:n toimitalossa vieraillut Yli-Vainio lähestyi Ennalaa käsi ojossa ja imelästi hymyillen, Ennala hermostui. Pukeutumisessaan Ennala oli hienosteleva; hänellä oli aina yllään musta tai valkoinen kokopuku ja kaulassaan silkkiliina.


title: Veikko Ennala

text: Lopetettuaan "Hymyssä" Ennala isännöi vastaavaa juttusarjaa "Alibi"-lehdessä 1980-luvun loppupuolella.


title: Veikko Ennala

text: Mittavan lehtityön lisäksi Ennalan kirjallinen tuotanto on varsin merkittävä. Hänen oma arvionsa on noin 30 000–50 000 A4-liuskaa. Lisäksi häneltä on ilmestynyt kolme pienoisromaania sekä ainakin yksi vanhoista pakinoista koottu kokoelmateos.


title: Veikko Ennala

text: Ennala oli myös esikuvana Risto Jarvan vuonna 1972 valmistuneen elokuvan ""Kun taivas putoaa..."" päähenkilölle, sensaatiotoimittaja Olli Merelle.


title: Veikko Ennala

text: Viimeisiksi vuosikseen Ennala muutti Tampereelle. Erakoitunut toimittaja piti talonsa eteisessä käyttövalmista kirvestä kutsumattomien vieraiden varalta. Veikko Ennala on haudattu Tampereen Lamminpään hautausmaalle. Hänen itse suunnittelemassaan hautakivessä on vain teksti ""Veikko Ennala, syntyi ja kuoli"". Kivi oli teetetty jo Ennalan vaimon hautajaisten järjestelyjen yhteydessä. Syntymäpäivää ja kuolinpäivää ei tarvittu, koska ne eivät Ennalan mukaan kuuluneet ulkopuolisille. Kiveä esiteltiin Hymyssä jo vuonna 1977.


title: Juutalaisten maailmankongressi

text: Juutalaisten maailmankongressi () on kansainvälinen federaatio, joka ajaa juutalaisten yhteisöjen ja järjestöjen asioita. Kongressi ajaa erilaisten juutalaisten ryhmien poliittista ja uskonnollista etuja. Järjestö toimii maailmanlaajuisesti. Se on sionistinen järjestö, joka tukee voimakkaasti Israelin valtiota.


title: Juutalaisten maailmankongressi

text: Juutalaisen maailmankongressin järjestöt sijaitsevat Pohjois-Amerikassa, Latinalaisessa Amerikassa, Euroopassa, Aasiassa, Israelissa ja Tyynenvaltameren alueella. Järjestön uusi ohjelma on tukea juutalaisia kommuuneja arabimaissa.


title: Juutalaisten maailmankongressi

text: Järjestön päämaja sijaitsee New Yorkissa, Yhdysvalloissa. Sillä on myös sivukonttoreja Jerusalemissa, Israelissa; Pariisissa, Ranskassa; Buenos Airesissa, Argentiinassa ja Genevessä, Sveitsissä.


title: Juutalaisten maailmankongressi

text: Juutalaisten maailmankongressin puheenjohtajina ovat toimineet


title: Stop motion

text: Stop motion on animaatiotekniikka, jonka avulla staattiset esineet saadaan liikkumaan elokuvissa. Tekniikka toimii siten, että esinettä liikutetaan vähän kerrallaan ja jokainen muutos valotetaan filmille (tai kuvataan videolle) ruutu tai useampi ruutu kerrallaan. Kun kuvattu filmi näytetään normaalinopeudella, peräkkäin nopeasti vaihtuvat kuvat luovat illuusion liikkeestä. Tyypillisimpiä sovelluksia stop motion -animaatiosta ovat nukkeanimaatio, vaha-animaatiot sekä legoanimaatiot. Stop motion on myös ollut merkittävä erikoistehostetekniikka.


title: Lukki

text: Lukki on raskaiden ja pitkänomaisten kappaleiden kuten sahatavaranippujen, veneiden, junanvaunujen ja merikonttien nostamiseen ja siirtämiseen tarkoitettu nosturiajoneuvo tai vedettävä vaunu. Suurimmat lukit ovat satamissa, konttiterminaaleissa ja muissa merikonttien käsittelypaikoissa käytettäviä tornimaisia ajoneuvoja konttien siirtämiseen, nostamiseen ja pinoamiseen. Lukin pyörät sijaitsevat pilariparien alla niin, että pyörien väliin jää tarvittavan korkuinen tyhjä tila tavaran nostamiseksi ja kuljettamiseksi. Korkeimmat konttilukit pystyvät pinoamaan 2,44 metrin korkuisia ISO-standardikontteja jopa neljä päällekkäin. Konttilukin nostokyky on yleensä 40–60 tonnia.


title: Lukki

text: Suurimpia konttilukkien valmistajia ovat suomalaisen Cargotecin tytäryhtiö Kalmar, italialainen Fantuzzi, suomalainen Konecranes ja saksalainen Noell.


title: Lukki

text: Konttilukkia pienempiä ja kevyempiä lukkeja käytetään puutavaran ja muiden pitkänomaisten suurien esineiden, kuten veneiden siirtoon. Niissä ei välttämättä ole omaa voimanlähdettä, vaan niitä käytetään traktorin tms. vetämänä. Tällaisten lukkien suurimpiin valmistajiin kuuluu irlantilainen Combilift.


title: Lukki

text: Nykyaikainen konttilukki koostuu viidestä pääosasta: kahdesta sivurungosta, pilarien yläpäitä yhdistävästä yläkehästä, tarttujista ja ohjaamosta. "Sivurungot" ovat toistensa peilikuvia ja sisältävät kontin pyörästöt voimansiirtolaitteineen. Sivurunkojen etu- ja takakulmista nousevat teräspilarit, joiden yläosassa on lukin "yläkehä". Yläkehällä sijaitsevat voimalaite, vinssijärjestelmä, hydrauliikkajärjestelmä ja pääsähköjärjestelmä. Yläkehän jommassakummassa etukulmassa on "ohjaamo". Lukin olennaisin osa on "tarttuja", joka liikkuu vinssikoneiston avulla ylös ja alas neljän pilarin muodostamassa alatilassa. Tarttuja voi nostaa joko yhtä ("single lift") tai kahta konttia ("twin lift") kerrallaan.


title: Lukki

text: Konttilukin edeltäjä, puutavaran siirtoon tarkoitettu laite kehitettiin toisen maailmansodan jälkeen Suomessa Valmetin Härmälän lentokonetehtaalla Tampereella osana Suomen sotakorvauksia Neuvostoliitolle. 1970-luvulla siitä tuli kansainvälinen menestys merikonttien siirtolaitteena ja Valmetin Tampereen-tehtaan päätuote. Nykyisin tehtaan omistaa Kalmar, joka on osa suomalaista Cargotec-yhtiötä.


title: Lukki

text: Lukkituotanto Tampereella sai alkusysäyksensä Neuvostoliitosta tulleesta valokuvasta, joka esitti Yhdysvalloissa lankkujen siirtoon kehitettyä laitetta.. Neuvostoliitto halusi sotakorvausten osana satoja tällaisia laitteita. Valmetin lentokonetehtaalla rakennettiin ensimmäiset prototyypit valokuvaan perustuen, ja niiden pohjalta päästiin sarjatuotantoon. Sotakorvausten päätyttyä Pohjois-Amerikassa oli juuri keksitty merirahtiliikenteen mullistavat kontit, ja pian huomattiin lukkien toimintaperiaatteen olevan erinomaisesti sovellettavissa myös konttien nostoon ja siirtoon.


title: Silkko

text: Silkko on tummaa leipää, jota valmistetaan piimästä ja männyn kaarnan alla olevasta nilasta. Silkkoa on syöty Suomen historiassa nälänhädän, etenkin 1600-luvun lopun suurten kuolonvuosien aikana, jolloin muuta ruokaa ei ollut. Silkko on itämurteinen variantti sanasta silkka 'pelkkä', joka on substantivoitunut tarkoittamaan pelkästä petusta tehtyä leipää. Sana on samaa kantaa kuin sileä.


title: Silkko

text: Pettuleivästä silkko eroaa siinä, ettei silkossa ole yhtään ruisjauhoa tai muutakaan viljaa.


title: Silkko

text: Silkko on tunnettu lähinnä yhdestä sanonnasta Kalevalan 33. runosta (Ilmarisen emännän surma): "Moni on kakku päältä kaunis, kuorelta kovin sileä, vaan on silkkoa sisässä, akanoita alla kuoren."


title: Autot

text: Autot ("Cars") on Walt Disney Picturesin animaatioelokuva, jonka on tuottanut Pixar Animation Studios ja jonka levittäjänä toimii Buena Vista Pictures Distribution. Elokuvan ensi-ilta oli 9. kesäkuuta 2006 Yhdysvalloissa ja 28. heinäkuuta 2006 Yhdistyneessä kuningaskunnassa. Suomen ensi-ilta oli 25. elokuuta 2006. Elokuvan jatko-osa "Autot 2" sai ensi-iltansa kesällä 2011.


title: Autot

text: "Autot" on seitsemäs Disney- ja Pixar-yhtiöiden yhdessä tekemä elokuva. Elokuvasta tuli menestys, ja sen takia on olemassa "Autot"-aiheisia lehtiä, pelejä, kirjoja ja valtava määrä leluja.


title: Autot

text: Elokuvan apuohjaaja ja tarinan kirjoittaja Joe Ranft kuoli vuonna 2005 elokuvan teon aikana auto-onnettomuudessa. Tämän takia elokuva on omistettu hänen muistolleen.


title: Autot

text: Piston Cup -kilpa-auto Salama McQueen on uusi tulokas kyseisessä sarjassa. Kauden päätöskisassa hän on tasapisteissä Kunkun ("The King") ja Jasu Juntin ("Chick Hicks") kanssa. Kilpailun viimeisellä kierroksella McQueen näyttää jo voittavan, mutta hänen molemmat takarenkaansa räjähtävät, koska hän ei vaihtanut niitä edellisellä varikkokäynnillä. McQueen sinnittelee ruutulipulle Kunkun ja Jasun saavuttaessa häntä. Kaikki kolme tulevat maaliin yhtä aikaa ja tuloksena on tasapeli. Piston Cupin tuomaristo päättää, että mestaruus ratkaistaan heidän välillään viikon kuluttua Kaliforniassa.


title: Autot

text: McQueen yrittää päästä Kaliforniaan ennen Jasua, joten hän käskee kuljetusrekkaansa Makea ("Mack") ajamaan yön yli. McQueen aikoo valvoa Maken kanssaan, mutta nukahtaakin itse. Make ei tahdo pysyä yöllä hereillä ja samalla paikalle saapuu neljä jengiautoa. He nukuttavat hänet tuutulaululla ja kiilaavat hänet ajoradan reunassa kulkeviin heräteraitoihin. Koko rekka alkaa täristä ja McQueen valuu ulos kärrystä. McQueen herää keskellä moottoritietä ja lähtee etsimään Makea, mutta lähtee seuraamaan väärää rekkaa. Yrittäessään päästä takaisin moottoritielle hän joutuu valtatie 66:lle. Hän kaahaa paniikissa ja saa sheriffin peräänsä. Sheriffin pakoputken pamahdellessa McQueen luulee sheriffin ampuvan häntä. Pakomatkan päätteeksi McQueen saapuu uinuvaan Syylari Cityyn ("Radiator Springs"), jossa hän vahingossa hajottaa tien kaupungin perustajan patsaalla. Lopulta hän jää puhelinvaijeriin kiinni ja menettää tajuntansa.


title: Autot

text: Herätessään McQueen huomaa olevansa kahlittu rengaslukolla. Kahlittuna hän tapaa hinausauto Martin ("Mater"), joka hinaa McQueenin oikeuteen. Oikeudessa tuomari Doc Hudson haluaa hänet pois kaupungista, mutta kaunis Porsche Salli ("Sally") saa muut kaupunkilaiset puolelleen ja suostuttelee Docin tuomitsemaan McQueenin korjaamaan tien. McQueen yrittää pakoon mutta pakomatka jää lyhyeksi, koska hänen tankkinsa on tyhjennetty. Niinpä hänet kytketään asfalttikone Bessieen ja hän aloittaa tien korjaamisen. Hän yrittää saada tien valmiiksi ennätysvauhtia, mutta lopputulos ei miellytä muita. Doc haastaa hänet kilpailuun, jonka McQueen häviää ajaessaan ulos radalta. Hän alkaa tehdä tietä kunnolla, ja kaupunkilaiset alkavat pitää hänestä, erityisesti Salli ja Martti. Salli tarjoaa hänelle asuinpaikkaa motellissa, ja McQueenista ja Martista tulee parhaat kaverit. McQueen saa myös selville Doc Hudsonin salaisuuden: Doc on kuuluisa entinen kilpa-auto Hudson Hornet. McQueen alkaa kunnioittaa ja kehua Docia, mutta Doc ei siitä välitä. McQueenin ja Sallin välille kehittyy suhde huviajelulla, ja McQueen alkaa unohtaa sen, mistä hän oli aina unelmoinut eli Piston Cup -mestaruuden.


title: Autot

text: Doc paljastaa McQueenille, miksi hän ei enää kilpaile: Doc jätettiin pois Piston Cupista pahan kolarin vuoksi. Hän kertoo myös tulleensa Syylari Cityyn, jottei häntä enää löydettäisi ja ettei hän ikinä erehtyisi palaamaan. McQueen huomaa, että Doc on itsekäs koska hän ei ole kertonut muille, kuka hän itse asiassa on. Sitä McQueenkin oli ennen tätä hetkeä. Hän korjaa tien loppuun ja luo kaupungin asukkaiden kanssa ystävyyssuhteita tutustumalla kaupungin palveluihin. Hän myös toi kaupungille taas syyn toivoon siitä, että Syylari City palaisi takaisin kartalle. Kesken romanttisen hetken Sallin kanssa McQueen löydetään ja viedään Kaliforniaan. Salli järkyttyy siitä, että Doc on antanut etsijöille vinkin McQueenista, luullen McQueenin pois lähdön olleen kaupunkilaisten parhaaksi. Näin ei kuitenkaan ollut ja Doc huomaa, että McQueen oli hänen suhteensa oikeassa.


title: Autot

text: McQueenin kisan alkaessa hän yrittää keskittyä siihen normaalisti, mutta Syylari Cityssä vietetyn viikon muistot hämäävät häntä. Nämä muistot miltei keskeyttävät hänen kisansa, mutta sitten seuraa yllätys: Doc ja lähes kaikki Syylari Cityn asukkaat ovat tulleet hänen varikkotiimikseen, ja McQueenin itseluottamus sekä kilpailukyky palaavat. Uusien ystäviensä tuella hän on jo voittaa kisan, mutta lopussa Jasu saa tarpeekseen ja tönäisee Kunkun röyhkeästi ulos radalta, jolloin Kunkku vahingoittuu pahasti. Huomatessaan tämän McQueen muistaa, miten Docin kilpailu-ura päättyi, ja hän pysähtyy juuri ennen maaliviivaa antaen Jasun voittaa. Kaikki huomio keskittyy kuitenkin McQueeniin hänen lähtiessään Kunkun avuksi ja työntäessään tämän maaliin. Jasu ei saa yhtään kunnioitusta voitostaan. Tappiosta huolimatta Kunkun varikkotiimin, Dinocon, omistaja Tex Dinoco tarjoaa McQueenille paikkaa Dinocossa, mutta McQueen kieltäytyy kohteliaasti. Hetken kuluttua hän kuitenkin sanoo: ”Mul olis kyllä yks juttu…” tarkoittaen sillä Martin toivomaa helikopterilentoa. Lopuksi McQueen palaa Syylari Cityyn, joka on taas kartalla hänen ansiostaan, koska hän siirsi tallinsa päämajan sinne.Elokuvassa on useita eri teemoja. Niistä kaksi suurinta ovat seuraavat: miten joku voi löytää itsensä jostakin uudesta paikasta, josta ei ole koskaan kuullutkaan. Tarinassa McQueenille kävi juuri näin ja asiaa kuvaa hyvin elokuvassa Brad Paisleyn esittämä kappale ”Find Yourself”. Toiseksi suurin teema on Valtatie 66. Elokuvan pikkukaupunki Syylari City ("Radiator Springs") sijatsee Valtatien 66 varrella, ja siellä ei ole näkynyt yhtäkään matkaajaa sitten moottoritie 40:n ("Interstate 40") valmistuttua. Tämän vuoksi valtatie lakkautettiin ja kaikki taajamat sen varrella katosivat myös kartalta ja taajamien asukkaat joutuivat elämään vuosia omissa oloissaan. Elokuvan lopussa Valtatie 66 on muutettu historialliseksi matkatieksi ja sitä se on tänäkin päivänä. Muita teemoja on muun muassa NASCAR-kilpa-autoilu.


title: Autot

text: Juna, jonka elokuvan päähenkilö ohittaa tasoristeyksellä, oli numeroitu ”A113”, mikä viittaa muissa Pixarin animaatioissa käytettyyn tunnukseen. Esimerkiksi "Ihmeperheessä" oli kokoushuone, joka oli numeroitu A113, ja elokuvassa "Toy Story - leluelämää" Andyn äidin auton rekisterikilpi on A113. Lisäksi "Autot"-elokuvassa esiintyvä ”Dinoco-talli” löytyy myös elokuvasta "Toy Story - leluelämää". Jälkimmäisessä Dinoco on huoltoasema, jolla Woody ja Buzz erkaantuvat omistajastaan Andysta. Elokuvan Lopussa autot katsovat elokuvia, joiden nimet viittaavat aikaisempiin animaatioelokuviin: Ötökkäauton elämää ("Ötökän elämää"), Monsteriautot Oy ("Monsterit Oy") sekä Leluautoelämää ("Toy Story - leluelämää"). Salama Mcqueenin kyljessä on numero 95, joka viittaa vuoteen 1995, jolloin ensimmäinen Pixar elokuva Toy Story julkaistiin.


title: Nahum Goldmann

text: Nahum Goldmann (10. heinäkuuta 1895 Wischnewo – 29. elokuuta 1982 Bad Reichenhall) (hepreaksi:נחום גולדמן) oli puolalaissyntyinen israelilainen sionisti ja Juutalaisten maailmankongressin pitkäaikainen puheenjohtaja.


title: Nahum Goldmann

text: Nahum Goldmann syntyi Wischnewossa, Puolassa kirjailija- ja opettajaperheeseen. Perhe muutti Frankfurtiin, Saksaan vuonna 1900. Goldmann opiskeli lakia, historiaa ja filosofiaa Marburgissa, Heidelbergissa ja Berliinissä. Hän valmistui lakitieteestä ja filosofiasta.


title: Nahum Goldmann

text: Goldmann liittyi sionistiseen järjestöön nuorena. Vuonna 1918 Goldmann työskenteli Saksan ulkoministeriössä juutalaisosastolla. Hän sai toiminnallaan Saksan keisarin Vilhelm II:n tukemaan sionistista unelmaa. Vuonna 1922 Goldmann perusti Eschkol-Publikations-Gesellschaft-kustannusyhtiön, joka kustansi sionistisia kirjoja ja lehtisiä. Vuonna 1929 Goldmann julkaisi suuren "Encyclopaedia Judaica"n.


title: Nahum Goldmann

text: Kun Yhdistynyt kuningaskunta hallitsi Palestiinaa, Goldmann oli neuvottelemassa englantilaisten kanssa; samaan aikaan kansallissosialistinen puolue nousi valtaan Saksassa. Goldmann oli Palestiinassa tapaamassa setäänsä, kun hän vuonna 1935 menetti Saksan kansalaisuutensa. Hän pakeni Hondurasiin ja sieltä edelleen Yhdysvaltoihin, missä hän työskenteli Jewish Agencyssä. Goldmann muutti Geneveen, missä ryhtyi auttamaan juutalaisia muuttamaan Euroopasta. Vuosina 1940–1964 hän asui Yhdysvalloissa maan kansalaisena.


title: Nahum Goldmann

text: Goldmann ryhtyi toisen maailmansodan jälkeen kannattamaan juutalaisvaltion perustamista Palestiinaan arabivaltion rinnalle. Sodan jälkeen hän alkoi yhdessä David Ben-Gurionin kanssa luoda Israelia. Goldmann ennusti, että sota syttyisi arabivaltioiden ja Israelin välillä, kun englantilaiset ovat lähteneet.


title: Nahum Goldmann

text: Vuodesta 1951 hän oli juutalaisen Executive Committee of the Jewish Agency -järjestön puheenjohtaja. Vuonna 1952 Goldmann neuvotteli sopimuksia Länsi-Saksan liittokanslerin Konrad Adenauerin kanssa. Vuonna 1954 solmittiin sopimuksia Itävallan kanssa.


title: Nahum Goldmann

text: Goldmann oli vuosina 1948–1977 Juutalaisten maailmankongressin puheenjohtaja. Juutalainen maailmankongressi oli itsenäinen järjestö, joka ei toiminut Israelin valtion määräysvallan alla. Goldmann edusti Israelia myös ulkomailla. Hän arvosteli Israelin politiikkaa. Vuosina 1956–1968 Goldmann oli Sionistisen maailmanjärjestön puheenjohtajana. Goldmann sai Israelin kansalaisuuden vuonna 1962 ja Sveitsin kansalaisuuden vuonna 1969. Hän ei koskaan asunut pysyvästi Israelissa, vaan Israelin ja Sveitsin välillä. Elämänsä aikana Goldmannilla oli yhteensä seitsemän kansalaisuutta.


title: Nahum Goldmann

text:
Goldmann yritti solmia Israelin ja sen naapurimaiden suhteita ja sopimuksia. Hän arvosteli vuoden 1967 kuuden päivän sotaa. Goldmann rupesi ajamaan palestiinalaisten oikeuksia.
Vuonna 1970 Goldmann yritti puhua Egyptin presidentti Nasserin kanssa, mutta Israelin hallitus esti sen. Goldmann solmi suhteita PLO:n johtaja Jasser Arafatin kanssa.


title: Nahum Goldmann

text: Goldmann yritti luoda Israelista valtiota, joka sopisi kaikille juutalaisille ja olisi puolueeton Sveitsin mallin mukaisesti. Goldmann kuoli Bad Reichenhallissa, Länsi-Saksassa.


title: Lucky Number Slevin

text: Lucky Number Slevin on vuonna 2006 ensi-iltansa saanut gangsterielokuva, jonka on käsikirjoittanut Jason Smilovic ja ohjannut Paul McGuigan. Pääosissa näyttelevät Bruce Willis, Josh Hartnett, Lucy Liu, Morgan Freeman, Ben Kingsley ja Stanley Tucci.


title: Lucky Number Slevin

text:
Kaksi miestä törmää sattumalta lentokentän terminaalissa, joista toinen alkaa kertoa epäonnista kertomusta eräistä hevoskilpailuista, joissa ihmishenkiäkin meni muutama. Pian tämän jälkeen nuorukainen Slevin (Josh Hartnett) saapuu New Yorkiin tapaamaan vanhaa kaveriaan Nick Fisheriä. Fisheriä ei tunnu löytyvän, mutta ystävällinen naapurin tyttö Lindsey (Lucy Liu) haluaa tehdä tuttavuutta Slevinin kanssa. Pian tämän jälkeen Slevin joutuukin pahempaan liemeen, kun hänet sekoitetaan toiseen hahmoon ja kaksi rikollispomoa Pomo (Morgan Freeman) ja Rabbi (Ben Kingsley) antavat tiettyyn asti aikaa hoitaa eräs homma ja maksaa suuret velat, tai muuten käy ohrasesti. Tapausta pitää silmällä sivusta
kylmäverinen ammattitappaja Goodgat (Bruce Willis).


title: Akira Yamaoka

text: Akira Yamaoka (, s. 6. helmikuuta 1968 Niigata, Japani) on japanilainen muusikko ja videopelien säveltäjä. Hän on säveltänyt musiikkia kymmeniin Konamin videopeleihin. Yamaoka on opiskellut Tokiossa tuotesuunnittelua sekä sisustusta. Musiikillisiksi vaikutteikseen hän on nimennyt muun muassa Visagen, Depeche Moden, Metallican ja Vangeliksen.


title: Akira Yamaoka

text: Yamaoka on parhaiten tunnettu "Silent Hill" -pelisarjasta, jonka jokaiseen osaan hän on tuottanut sekä musiikin että ääniefektit, pois lukien "Silent Hill: Play Novelin" Game Boy Advancelle. Useita hänen tuotoksiaan on myös koottu "Silent Hill" -elokuvaan. Pelisarjan kolmannessa ja neljännessä osassa hän oli myös yleisemmässä pelituottajan roolissa. Yamaoka esitti "Silent Hill 2":n musiikkia elävänä vuonna 2005 "Symphonic Game Music Concert" -tapahtumassa Saksassa. Hän soitti "Silent Hill" -tuotantoaan myös 27. toukokuuta 2006 Chicagossa, soittaen orkesterissa sähkökitaraa.


title: Akira Yamaoka

text: Tällä hetkellä Yamaoka työskentelee videopelejä valmistavassa Grasshopper Manufacture -yhtiössä.


title: Akira Yamaoka

text: Akira Yamaoka alkoi työskennellä Konamilla 21. syyskuuta 1993 säveltäjänä ja äänisuunnittelijana. Pelitaloon liityttyään hän sävelsi musiikkia muun muassa peleihin "Lighting Legend", "Road Rage", "Poy Poy" ja "" sekä pelisarjaan "Winning Eleven". Hän teki lisäksi kaksi rocksovitusta "" -soundtrackin kappaleista.


title: Akira Yamaoka

text: Vuoden 1999 kauhupeli "Silent Hillin" suunnitteluvaiheessa Yamaoka asettui säveltäjän lisäksi ehdolle yleiseksi ääniohjaajaksi. Hän loi peliin poikkeuksellisen industrial-, ambient-, noise- ja kokeellista musiikkia tavanomaisempaan pelimusiikkiin sekoittavan soundtrackin. Hän vastasi myös kaikista muista pelin äänistä, efektoinnista ja soundtrack-julkaisun tuottamisesta. Samoihin aikoihin hän julkaisi ensimmäisiä monista "Bemani"-pelisarjaan säveltämistään kappaleista.


title: Akira Yamaoka

text: Pian ensimmäisen "Silent Hillin" julkaisun jälkeen Yamaoka alkoi työstää sen jatko-osan, vuonna 2001 julkaistun "Silent Hill 2":n musiikkia ja ääniä. Soundtrackistä tuli tyylillisesti monipuolisempi, melodisempi ja tunteikkaampi, ja se saavuttikin suurta suosiota. Myös Yamaoka itse on maininnut "Silent Hill 2:n" soundtrackin olevan yksi hänen omista suosikeistaan sarjassa. Hän toimi peliä kehitettäessä myös tuottajan roolissa.


title: Akira Yamaoka

text: Sävellettyään "Contra: Shattered Soldierin" kitarapainotteiset kappaleet, Yamaoka keskittyi toimimaan "Silent Hill" -sarjan seuraavien kahden osan, "Silent Hill 3":n (2003) ja "" (2004) ohjaajana, säveltäjänä sekä yleisenä äänikehittäjänä. Näiden osien aikana Yamaoka toi pelisarjan tähän asti instrumentaaliseen musiikkiin mukaan lauluelementin. Hän valitsi Los Angelesissa pidetyssä valintatilaisuudessa Mary Elizabeth McGlynnin "Silent Hill 3":n laulajaksi. McGlynn on toiminut laulajana myös kaikissa pelisarjan myöhemmissä osissa. Musiikillisen erikoisalansa lisäksi Yamaoka toimi myös pelisarjan kolmannessa ja neljännessä osassa yleisemmän ohjaajan roolissa, ja kehitti etenkin pelien interaktiivisuutta ja psykologisuutta.


title: Akira Yamaoka

text: Vuoden 2006 tammikuussa julkaistiin Akira Yamaokan ensimmäinen oma, mihinkään pelisarjaan kuulumaton albumi nimellä "iFUTURELIST". Seuraavaa ”sooloalbumia” artisti on harkinnut säveltävänsä vuonna 2011. Sittemmin Yamaoka on työskennellyt muun muassa pelien "Silent Hill Ørigins" (2007), "Silent Hill Homecoming" (2008) ja "" (2009) parissa.


title: Akira Yamaoka

text: "Silent Hill Shattered Memories" jäi Yamaokan viimeiseksi työksi Konamissa hänen pitkäaikaisen työsuhteensa päätyttyä 2. joulukuuta 2009. Hän on kuitenkin kertonut harkitsevansa säveltämistä Konamin peleihin jatkossakin, mikäli häntä pyydetään siihen.


title: Akira Yamaoka

text: Kuultuaan Akira Yamaokan jättävän Konamin, Koichi Suda, japanilaisen Grasshopper Manufacturen johtaja ja Yamaokan tuttava pyysi säveltäjää yhtiöönsä. Yamaoka suostui, sillä oli aina pitänyt yhtiön peleistä.


title: Granny (piirroshahmo)

text: Granny on yksi päähahmoista monissa Tipi ja Sylvesteri -piirretyissä. Granny oli Looney Tunes -hahmo, ja hänet loi Friz Freleng. Granny kuvataan usein vanhanahkona ja vanhanaikaisena vanhanapiikana, joka käyttää silmälaseja, pitää harmaat hiuksensa nutturalla ja käyttää 1800-luvun loppupuolelta olevia opettajanvaatteita.


title: Granny (piirroshahmo)

text: Granny' esiintyi ensi kerran 1937 animaatiopätkässä "Little Red Walking Hood", jonka ohjasi Tex Avery. Hän esiintyi toisen kerran Bob Clampettin ohjaamassa "The Cagey Canary" -animaatiossa. Kolmannen kerran Granny nähtiin animaatiossa "Hiss and Make Up", ja sen ohjasi Friz Freleng. Neljäs esiintyminen taphatui Väiski Vemmelsääri -animaatiossa "Hare Force".


title: Radiotelevisione Italiana

text: Radiotelevisione Italiana eli RAI on Italian julkisen palvelun televisioyhtiö, joka on perustettu vuonna 1954. Yhtiö sijaitsee Roomassa.


title: Radiotelevisione Italiana

text: RAI:lla on kolme maanpäällistä televisiokanavaa ja kolme radiokanavaa lukuisten satelliittikavavien ja digitv-kanavien lisäksi.


title: Radiotelevisione Italiana

text: Rai 1 on RAI:n päätelevisiokanava.


title: Poliisiauto

text: Poliisiauto on poliisien virkatehtäviensä suorittamiseen käyttämä auto.


title: Poliisiauto

text: Suomalaisen poliisiauton tunnistaa tummansinisistä raidoista pyöräaukkojen kohdilla, kaksikielisistä POLIISI- ja POLIS-teksteistä auton kyljissä sekä poliisimiekkatunnuksesta. Autoissa on mainittu yleinen hätänumero 112 ja auton yksilötunnus. Poliisiautojen katolla on myös vilkkupaneeli, jossa sinisten hälytysvalojen lisäksi on valaistu POLIISI-teksti, sekä muita valoja. Tunnuksellisten autojen lisäksi Suomen poliisilla on käytössään tunnuksettomia autoja.


title: Poliisiauto

text: Pohjois-Amerikassa poliisiautojen väritys ja tyyppi vaihtelevat osavaltioittain. Yleisesti autot kuitenkin luokitellaan kolmeen kategoriaan:


title: Kauppalehti

text: Kauppalehti on Suomen Liikemies-Yhdistyksen puheenjohtajan K. G. Göösin idean pohjalta perustettu Suomen suurin taloussanomalehti. Ensimmäinen numero julkaistiin vuonna 1898, ja säännöllinen ilmestymisaikataulu saatiin vuonna 1899, jolloin lehti alkoi ilmestyä kerran viikossa. Kauppalehti on osa Alma Media -konsernia. Kauppalehden päätoimittaja on ollut vuoden 2013 alusta lähtien Arno Ahosniemi.


title: Kauppalehti

text: Kauppalehti ilmestyy viitenä päivänä viikossa, maanantaista perjantaihin. Lehden painettu levikki vuonna 2015 oli 47 732 kappaletta ja kokonaislevikki 101 067. Lukijoita sillä oli 154 000 (KMT 2015). Lehteä jaetaan Suomen Ekonomiliiton jäsenetuna kauppatieteiden opiskelijoille.


title: Kauppalehti

text: Kauppalehden liiketoiminta koostuu painetun ja digitaalisen median yhdistelmästä sekä digitaalisista yrityspalveluista. Kauppalehden verkkopalveluissa, osoitteessa kauppalehti.fi, käy eri selaimilla mitattuna viikoittain noin 1 000 000 kävijää..


title: Kauppalehti

text: Monimediaan kuuluvat Kauppalehti, Kauppalehti Optio sekä digitaaliset sisältöpalvelut. Digitaalisten yrityspalvelujen merkitys Kauppalehden liiketoiminnassa kasvaa jatkuvasti Kauppalehti Tietopalvelujen myötä..


title: Kauppalehti

text: Suomen Liikemies-Yhdistys perusti liike-elämän tarpeisiin kerran viikossa ilmestyvän Kauppalehti-nimisen aikakauslehden vuonna 1898. Lehden tarkoituksena oli edistää suomalaista talouselämää ja toimia sen yhdyssiteenä. Ensimmäinen numero ilmestyi 23. joulukuuta 1898, ja lehden päätoimittajaksi valittiin Kauppakoulun johtaja Kaarlo Brofeldt, kirjailija Juhani Ahon veli.


title: Kauppalehti

text: Vuonna 1918 Kauppalehti alkoi ilmestyä viisi kertaa viikossa ja talousuutisoinnin merkitys lehdessä kasvoi. 1930-luvulla Kauppalehti muuttui enemmän yleislehden suuntaan. Yleislehtenä Kauppalehti ei pärjännyt, ja levikki aleni ollen vuonna 1956 virallisesti vain noin 6 000 kappaletta. Vuonna 1958 Uusi Suomi osti Kauppalehden julkaisuoikeudet.


title: Kauppalehti

text: Suomen teollistuminen ja lehden uudistukset käänsivät levikin nousuun 1960-luvulta alkaen. Kova talouskasvu vaikutti Kauppalehteen suotuisasti, ja vuonna 1988 levikki ylitti jo 80 000 kappaleen rajan. Samana vuonna Uusi Suomi ja Tampereen kirjapaino yhdistyivät Aamulehti-yhtymäksi, joka alkoi julkaista myös Kauppalehteä.


title: Kauppalehti

text: Aamulehti-yhtymä ja MTV Oy fuusioituivat vuonna 1998 Alma Mediaksi. Lehden toimittama Kauppalehden talousuutiset aloitti MTV3-kanavalla alun perin vuonna 1993, ja vuonna 1999 Kauppalehti alkoi toimittaa talousuutisia. Talousuutisten viimeinen lähetys nähtiin syksyllä 2009.


title: Kauppalehti

text: Vuonna 1981 perustettiin toimialakohtainen Kauppalehden Vip-liite, joka muuttui vuonna 2006 Kauppalehti Extraksi. Vuonna 1987 alettiin julkaista talousaikakauslehti Optiota. Nykyään Optio ilmestyy joka toinen torstai. Pääkaupunkiseudulla lauantaisin vuodesta 2004 ilmestyneen Kauppalehti Presson julkaiseminen lopetettiin 17. marraskuuta 2007.


title: Kauppalehti

text: Kauppalehti Blogit on Kauppalehden verkkosivustolla oleva talouteen, sijoittamiseen, liike- ja työelämään keskittyvä blogiyhteisö, joka kokoaa yhteen toimituksellisia blogeja ja yritysblogeja.


title: Kauppalehti

text: Palvelu julkistettiin 2010-luvun alkupuolella, ja se oli ensimmäinen blogiyhteisö, joka käsitteli talouden ilmöitä sekä toimituksellisesta että yrityksellisestä näkökulmasta. Keväällä 2014 Kauppalehden blogeihin tehtiin päivitys, jonka myötä ennen erillään olleet toimituksen blogit ja yritysblogit tuotiin samaan kokonaisuuteen. Yritysblogeista käytetään palvelussa termiä kumppaniblogit erottamaan ne toimituksellisesta sisällöstä.


title: Kauppalehti

text: Toimitilat Kauppalehti on toimitilojen kysynnän ja tarjonnan kohtauspaikka verkossa. Yli kymmenvuotisen historiansa aikana Toimitilat Kauppalehdestä on kasvanut Suomen johtava toimitilojen markkinapaikka, jossa on myytävänä tai vuokrattavana olevia toimitiloja noin 200 kiinteistönomistajalta ja kiinteistönvälittäjältä.


title: Kauppalehti

text: Kauppalehti Tietopalvelut -liiketoiminnan nimi muuttui Alma Talent Tietopalveluiksi 15.3.2018. Myös Balance Consultingin palvelut ovat nykyisin osa Alma Talent Tietopalveluita.


title: Suomen kielilaki

text: Kielilaki (SDK 423/2003) on säädös, joka määrittelee Suomen perustuslain mukaisia kansalliskieliä äidinkielenään puhuvan kansalaisen kielelliset oikeudet. Lain tarkoituksena on taata suomen- ja ruotsinkieliseen väestöön kuuluville mahdollisuus elää täysipainoista elämää omalla kielellään. Lisäksi laissa säädetään oikeudesta tulkkaukseen ja asiakirjan käännökseen.


title: Suomen kielilaki

text: Vuonna 2004 voimaan tullut kielilaki korvasi vanhan, vuodelta 1922 olleen kielilain (148/1922). Keskeisenä muutoksena viranomaisen tulee huolehtia yksilön kielellisten oikeuksien toteutumisesta ilman, että yksilön tarvitsee erikseen vedota niihin. Kielilaki sisältää täsmälliset säännökset oikeudesta käyttää suomea ja ruotsia viranomaisten kanssa asioidessa. Kielilaki määrittää vähimmäistason. Yksittäisten virkamiesten kielitaidosta määrää kielitaitolaki.


title: Suomen kielilaki

text: Kielilaki ja kielitaitolaki eivät edellytä kaikilta suomen ja ruotsin taitoa, vaan riittää, että viranomaisissa on riittävästi molempia kieliä osaavia niissä tehtävissä, joissa kielitaitoa tarvitaan. Valtion viranomaisten kielitaitovaatimukset koskevat yleensä virkoja, joihin vaaditaan korkeakoulututkinto tai joihin liittyy julkisen vallan itsenäistä käyttöä. Kuntien henkilöstön kielitaitovaatimukset kunnat asettavat itse, mutta niiden on turvattava kielilain vaatimusten täyttyminen: kaksikielisessä kunnassa on jokaisella oikeus saada palvelua valitsemallaan kansalliskielellä. Yksikielisessä kunnassa tämä on tarpeen vain tiettyjen viranomaisen aloitteesta vireille tulevien asioiden hoitamisessa.


title: Suomen kielilaki

text:
Kaksikielisissä viranomaisissa ja kaikissa valtion viranomaisissa saa käyttää molempia kieliä. Yksikielisissä kunnallisissa viranomaisissa saa käyttää suomea tai ruotsia jos asia on
Yhteisöillä on yleensä samat kielelliset oikeudet kuin yksilöillä. On huomattava, että vaikka yksilö saa valita käyttämänsä kielen vapaasti aloittaessaan asiaan osallistumisen, hän ei saa muuttaa valintaansa asian käsittelyn aikana. Näin on, jotta viranomaisen toimintaa ei ilkivaltaisesti vaikeutettaisi.


title: Suomen kielilaki

text: Vaikka yksilöllä tai yhteisöllä olisi oikeus käyttää asiassa omaa kieltään, asia saatetaan käsitellä eri kielellä. Näin voi käydä erityisesti, jos asiassa on erikielisiä asianomaisia. Riita-asiat ja hallinnolliset asiat käsitellään osapuolten etu huomioiden tai alueen enemmistökielen mukaan. Rikosasioissa käytetään syytetyn kieltä. Jos käsittelykieli on eri kuin asianomaisen kieli, hänellä on oikeus saada päätös ja muut viranomaislausunnot omalla kielellään ja käyttää maksutonta tulkkia asian suullisessa käsittelyssä.


title: Suomen kielilaki

text: Tuoteselosteet, käyttöohjeet ja muut vastaavat on julkaistava tuotteen myyntikunnan kielellä.


title: Suomen kielilaki

text: Kielilaki koskee kaikkia julkisen vallan käyttäjiä. Näitä ovat


title: Suomen kielilaki

text: Kielilaki jakaa kaikki viranomaiset yksi- ja kaksikielisiin niiden toimialueen kuntien perusteella. Kaksikielisiä ovat kunnat, joiden väestöstä vähintään 8 % tai 3 000 asukasta on vähemmistökielisiä. Muut kunnat ovat yksikielisiä, jolleivät ne ano valtioneuvostolta oikeutta olla kaksikielisiä. Kielellinen jaotus tarkastetaan kerran kymmenessä vuodessa. Kuitenkin kaksikielinen kunta muuttuu yksikieliseksi vain, jos sen vähemmistökielen väestöosuus on laskenut alle 6 %:n.


title: Suomen kielilaki

text: Viranomainen on yksikielinen, jos sen toimialueeseen kuuluu vain samankielisiä kuntia ja sillä on alaisenaan vain samankielisiä viranomaisia. Muut viranomaiset (erityisesti valtion keskushallintoviranomaiset, konsulaatit ja suurlähetystöt) ovat kaksikielisiä. Erityisesti on määrätty:


title: Suomen kielilaki

text: Kielilain toteutumista viranomaisten sisäisessä kielenkäytössä on arvioitu, sillä käytännössä valmistelutyön kieli on suomi. Laki antaa mahdollisuuden käyttää valtion keskushallinnon ja uusien lakien valmistelutyön kielenä ruotsia tai muuta kieltä (esimerkiksi englantia), mikäli se on tarkoituksenmukaista. Oikeus ruotsinkieliseen kirjeenvaihtoon on kuitenkin taattu laitoksille, joilla ei ole todennäköisesti kykyä työskennellä molemmilla kielillä. Tällaisia laitoksia ovat muun muassa yksikielisesti ruotsinkieliset kunnat ja oppilaitokset.


title: Suomen kielilaki

text: Kielilaki ei koske Ahvenanmaata. Maakunnan itsehallintolaki takaa kuitenkin Suomen kansalaiselle oikeuden käyttää suomea tuomioistuimissa ja valtion viranomaisissa myös Ahvenanmaan maakunnassa. Tarvittaessa käytetään tulkkia. Ahvenanmaan maakunnan ja kuntien julkisissa palveluissa muiden kuin ruotsin kielen käyttöoikeutta ei ole lailla taattu.


title: Suomen kielilaki

text: Saamelaisten, romanien ja viittomakielisten kielelliset ja kulttuuriset oikeudet on myös mainittu perustuslaissa. Niiden turvaamisesta säädetään omissa laeissaan.


title: Suomen kielilaki

text: Muiden kielten käyttöoikeuksista on mainittu muun muassa hallintolaissa sekä oikeudenkäyntiä, sosiaalihuoltoa ja sairaanhoitoa koskevissa laeissa. Kielilaki ei kiellä parempaa palvelua mitä edellyttää. Suomenkielinen viranomainen voi esimerkiksi hyväksyä ruotsin tai englannin kielisen asiakirjan.


title: Suomen kielilaki

text: Kielilakia valmistellut komitea oli laajapohjainen ja se pyysi kahden vuoden valmistelutyönsä aikana 150 lausuntoa eri tahoilta. Kielilaki hyväksyttiin eduskunnassa 11. helmikuuta 2003 äänin 179–3 ja se tuli voimaan 1. tammikuuta 2004. Julkista kansalaiskeskustelua kielilakiesityksestä käytiin melko vähän. Helmikuussa 2003 pieni ryhmä piti kielilain vastaisen mielenilmauksen eduskuntatalon edessä.


title: Suomen kielilaki

text: Valtionhallinnon foorumilla Otakantaa.fi aloitettiin keskustelu kielilaista vasta, kun laki oli tullut jo voimaan. Keskustelu ylitti uutiskynnyksen, kun Folktingetin puheenjohtaja Henrik Lax totesi totesi Vasabladetissa 12. helmikuuta 2004: "Kielilakikeskustelusivusto on avattu rakentavassa hengessä. On kenties parempi, että näiden selvästi häiriintyneiden henkilöiden mielipiteet tulevat myös esille", vastatessaan kysymykseen, tulisiko tällaiseen keskusteluun puuttua. Melko pian tämän jälkeen keskustelu foorumilla suljettiin syytä ilmoittamatta, mutta se palautettiin muutaman tunnin sisällä takaisin .


title: Jeffrey Tate

text: Sir Jeffrey Philip Tate (28. huhtikuuta 1943 Salisbury – 2. kesäkuuta 2017 Bergamo, Italia) oli englantilainen kapellimestari.


title: Jeffrey Tate

text: Tate opiskeli 1960-luvun alussa lääketiedettä Cambridgen yliopistossa. Hän aloitti myöhemmin musiikinopintonsa Lontoossa. Hänen ensimmäinen kansainvälinen esiintymisensä oli Metropolitan-oopperassa vuonna 1979. Vuonna 1985 hänet nimitettiin Englannin kamariorkesterin ylikapellimestariksi. Vuonna 1987 hän johti Rolf Liebermannin oopperan "Der Wald" ensiesityksen. Vuonna 1991 Tate seurasi James Conlonia Rotterdamin filharmonisen orkesterin ylikapellimestarina.


title: Jeffrey Tate

text: Tatella oli spina bifida, ja hän toimi vuodesta 1989 alkaen ASBAH-järjestön puheenjohtajana.


title: Nousiaisten kirkko

text: Nousiaisten kirkko on keskiaikainen harmaakivikirkko Nousiaisissa. Kirkon tilalla tai aivan sen vieressä Nousiaisissa Hirvijoen rannalla Nousmäellä on luultavasti ollut useita puukirkkosukupolvia 1100-luvulta lähtien. Puukirkko oli Suomen piispanistuimen paikka varhaiselta keskiajalta lähtien. Ensimmäinen maininta Nousiaisten kirkosta löytyy aikalaislähteistä vuodelta 1232. Alueelta tiedetään kuitenkin vanhoja kalmistoja, jotka on ajoitettu jopa aivan toisen vuosituhannen alkuun. Piispa Henrikin jäännökset siirrettiin Nousiaisten kirkosta Turun tuomiokirkkoon 1290-luvulla.


title: Nousiaisten kirkko

text: Pyhälle Henrikille ja Neitsyt Marialle alkujaan omistettu kirkko rakennettiin harmaakivestä ja tiilestä piispa Henrikin hautakirkoksi. Työ tehtiin todennäköisesti 1420-luvulla tai viimeistään 1430-luvulla. Pohjakaavaltaan kirkko on poikkeuksellinen, sillä se on kaksikuorinen. Läntisestä päädystä kuori on kolmitaitteinen ja runkohuonetta matalampi. Itäinen pääty on puolestaan runkohuoneen korkuinen ja viisitaitteinen. Pohjoisella seinustalla on sakaristo ja sitä vastapäätä eteläisellä sivulla asehuone. Kirkko oli alun perin suunniteltu kaksilaivaiseksi. Suunnitelmia kuitenkin muutettiin rakentamisen kestäessä, ja lopputulos on kolmilaivainen, ristiholvattu kirkko. Holveja kannattelevat yksinkertaiset neliömäiset tiilipilarit. Holveissa ja pilareissa on ilmeisesti 1430-luvulta peräisin olevia yksinkertaisia maalauksia, jotka vuonna 1936 löydettiin kalkkimaalikerrosten alta.


title: Nousiaisten kirkko

text: Kirkossa on myös piispa Tavastin lahjoittama Pyhän Henrikin kenotafi vuodelta 1429. Se on valmistettu belgialaisesta mustasta kalkkikiveä muistuttavasta kivestä ja se on peitetty messinkilevyillä, joissa on Henrik-piispan elämää kuvaavia kaiverruksia. Kenotafi siirrettiin eteläiselle seinustalle 1901 rakennettuun viisitaitteiseen kappeliin, jonka oli suunnitellut Josef Stenbäck. Vuosina 1967–1969 suoritetun kirkon restauroinnin yhteydessä se kuitenkin palautettiin takaisin alkuperäiselle paikalleen keskilaivan itäosaan, samaisen restauroinnin yhteydessä uudelleen löydetyn Henrik-piispan haudan päälle.


title: Nousiaisten kirkko

text: Kirkossa on kuumailmalämmitys ja istumapaikkoja noin 300 ihmiselle. Kirkon urut ovat Kangasalan urkutehtaan rakentamat 19-äänikertaiset ja kaksisormioiset mekaanisella koneistolla varustetut urut vuodelta 1968. Valtavirrasta poiketen Nousiaisten kirkossa saarnatuoli sijaitsee yleisöön nähden oikealla sivustalla.


title: Nousiaisten kirkko

text: Kirkkoa on uudistettu ja restauroitu ainakin vuosina 1377, 1770, 1786, 1847, 1901, 1936 ja 1967–69.


title: Nousiaisten kirkko

text: Museovirasto on määritellyt Nousiaisten kirkon ja kirkkomaiseman, johon kuuluvat myös Hirvijoen vastarannalla sijaitseva pappila ja ympäröivä avoin viljelysmaisema, yhdeksi Suomen valtakunnallisesti merkittävistä rakennetuista kulttuuriympäristöistä.


title: Nousiaisten kirkko

text: Kirkon sankarihautausmaan sankaripatsas on kuvanveistäjä Jussi Vikaisen käsialaa vuodelta 1951.


title: Clancy Wiggum

text: Clancy Wiggum eli päällikkö Wiggum () on kuvitteellinen hahmo animaatiosarjassa "Simpsonit". Hän on Springfieldin kaupungin pölkkypäinen ja epäpätevä poliisipäällikkö. Hahmon ääninäyttelijä on Hank Azaria.


title: Clancy Wiggum

text: Wiggum johtaa Springfieldin poliisivoimia ja partioi yleensä aina yhdessä konstaapelien Eddien ja Loun kanssa. Hän on stereotyyppinen donitseja syövä lihava poliisi, pääasiassa vastuuton ja laiska typerys, joka suoriutuu kuitenkin jotenkuten tehtävistään. Hänellä on vaimo Sarah (ääninäyttelijä Pamela Hayden), ja heidän poikansa on Ralph Wiggum. Päällikkö Wiggum nähtiin ensi kerran 1. tuotantokauden jaksossa ”Ydinvoimala”.


title: Clancy Wiggum

text: Hank Azarian mukaan Wiggumin ääni on ”huono imitaatio” elokuvanäyttelijä Edward G. Robinsonin puheäänestä. Äänen samankaltaisuuteen on muutaman kerran myös humoristisesti viitattu sarjassa. Sukunimensä Wiggum on saanut "Simpsonien" luojan Matt Groeningin norjalaista sukua olleen äidin Margaret Groeningin tyttönimestä (myös Marge Simpson on nimetty saman henkilön mukaan).


title: Clancy Wiggum

text: Wiggum on tyhmä, saamaton ja tehtäviinsä kelvoton, ja usein kiinnostuneempi donitseilla herkuttelusta kuin poliisityöstä. Hän ei tunne lakia, käsittelee virka-asettaan äärimmäisen varomattomasti, päästää helposti pidätetyt vahingossa pakenemaan, toisinaan välttelee laiskuuttaan hälytyksiin vastaamista, toisinaan vangitsee mielivaltaisesti viattomia ihmisiä, on liian tyhmä suorittamaan oma-alotteisesti minkäänlaista poliisitutkintaa ja antaa jatkuvasti täysin epäoleellisten asioiden vangita huomionsa. Esimerkiksi 7. kauden jaksossa ”Muukalaiset kuriin” hän määräsi pidättämään kaupunkiin ilmaantuneen karhun epäiltynä ”karhuna olemisesta” ja juopon Barney Gumblen ”avunannosta karhuna olemiseen”. Springfieldin poliisivoimat käyvät jatkuvaa kissa ja hiiri -leikkiä paikallisen pikkurikollisen Snaken kanssa, joka päihittää helposti Wiggumin oveluudessa.


title: Clancy Wiggum

text: Kelvolliset aloitteet tulevat yleensä Wiggumin alaiselta Loulta, joka on poliisikolmikosta nokkelin. Myös Eddie on hieman fiksumpi kuin Wiggum, mutta myötäilee häntä useammin kuin Lou. Pidättäessään rikollisia Wiggum haluaa aina lausua pidätysmääräyksen sanaleikin muodossa ja ennen muodollisuuksien jatkamista hän odottaa kuulevansa alaistensa mielipiteen siitä, kuinka nokkela vitsi oli (Lou on useammin arviossaan kriittinen kuin Eddie).


title: Clancy Wiggum

text: Monessa jaksossa Wiggum on kuvattu myös korruptoituneena. Ainakin pormestari Quimbyn on nähty ojentavan hänelle lahjuksia. 15. kauden jaksossa ”Karkulaiset” Wiggumin rintamerkissä näkyy teksti ”Cash bribes only” ("Vain käteislahjuksia"). 4. kauden jaksossa ”Rakastan Lisaa” hän kiristi opettaja neiti Hooverin antamaan pojalleen Ralphille pääroolin koulunäytelmässä laittamalla Hooverin autoon rengaslukot. Joissain jaksoissa Wiggum hyväksyy myös todisteiden väärentämisen. Vaikka hän hoitaa tehtäviään puolihuolimattomasti, poliisityö on hänen koko elämänsä ja päällikön aseman säilyttäminen siksi tärkeää. Wiggumin kielteiset piirteet liittyvät ilmeisesti pääasiassa hänen yksinkertaisuuteensa ja mukavuudenhaluunsa, sillä hän on hyvin naiivi eikä vaikuta ihmisenä erityisen pahantahtoiselta.


title: Clancy Wiggum

text: Wiggum on ylipainoinen ja roskaruokiin mieltynyt. Hänellä on porsastelevat syömätavat. Hänellä on siniset hiukset ja hänet nähdään lähes aina siniseen poliisiunivormuunsa pukeutuneena.


title: Clancy Wiggum

text: Perheenisänä Clancy Wiggum on rakastava, mutta ei erityisen taitava kasvattaja. Hän ei tunnu tajuavan, että hänen poikansa Ralphin käytös ei ole normaalia kahdeksanvuotiaalle. Hän saattaa myös ammuskella arvaamattomasti sisällä kodissaan yrittäessään avata saksanpähkinöitä pistoolilla tai vaihtaa kanavaa ampumalla televisiota. Wiggumin vaimo Sarah on sarjassa hyvin pienessä roolissa ja puhuu harvoin.


title: Clancy Wiggum

text: Wiggum on ilmeisesti syntynyt Marylandin Baltimoressa. 7. kauden jakson ”Sotasaalis” mukaan hänen isänsä Iggy Wiggum palveli toisessa maailmansodassa ja kuoli lauttaonnettomuudessa vuonna 1979. Saman kauden jakson ”Homerin äiti” mukaan Wiggum työskenteli nuoruudessaan vartijana ja kärsi pahanlaatuisesta astmasta, joka kuitenkin parani johtaja Burnsin laboratorioon tehdyn biologisen iskun sivuvaikutuksena. 14. kauden jakson ”Tähti on syntynyt taas” mukaan Wiggum tutustui tulevaan vaimoonsa aikoinaan siten, että hän lavasti Sarahin huumerikolliseksi saadakseen tämän huomion.


title: Clancy Wiggum

text: Wiggum on kertonut saaneensa poliisinvirkansa entiseltä poliisilta, joka päätti luovuttaa virkamerkkinsä ensimmäiselle vastaantulijalle.


title: Clancy Wiggum

text: Wiggum on saanut joitain kertoja potkut virastaan, muun muassa 8. kauden jaksossa ”Homer, olutparoni” ja 13. kauden jaksossa ”Isän poliisitoimi”, jossa hänen tilalleen palkattiin Homer Simpsonin Turvapartio ("Springshield") -järjestö. Toisaalta 16. kauden jaksossa ”Kielletyt leikit” Wiggum teki poikkeuksellisesti perusteellista poliisityötä selvittäessään Bart Simpsonin katoamista ja Bartin löytymisen jälkeen hän sai ylennyksen. Ilmeni kuitenkin, että Bart oli lavastanut katoamisensa ja Wiggumin sieppauksesta pidättämä Kirk Van Houten olikin syytön. Myös 6. ja 7. kauden kaksiosaisessa tarinassa ”Kuka ampui johtajan?” Wiggum paneutui tavanomaista huolellisemmin johtaja Burnsin murhayrityksen selvittämiseen, vaikka ei saanutkaan juttua ratkaistua.


title: Clancy Wiggum

text: 5. kauden jakson ”Homerin kvartetti” mukaan Wiggum kuului 1980-luvulla lyhytaikaisesti Homerin, rehtori Skinnerin ja Apun kanssa Alaäänet ("The Be Sharps") -nimiseen parturikvartettiyhtyeeseen, mutta hänet korvattiin pian Barneylla, jolla oli kauniimpi lauluääni.


title: Uskomusjärjestelmä

text: Uskomusjärjestelmä on uskomuksiin perustuva ajattelutapa. Kaikki tietojärjestelmät ovat uskomusjärjestelmiä, mikäli niitä tarkastellaan tietoteoreettisen skeptisismin tai tieteellisen fallibilismin valossa. Uskonnollisen ajattelun lisäksi uskomusjärjestelmiä ovat siten myös vaikkapa luonnontieteelliset tietojärjestelmät.


title: Noah Wyle

text: Noah Strausser Speer Wyle (s. 4. kesäkuuta, 1971) on amerikkalainen näyttelijä. Hän on tunnettu varsinkin tohtori Carterin roolista televisiosarjassa "Teho-osasto".


title: Noah Wyle

text: Wyle syntyi Kalifornian Hollywoodissa kuusilapsiseen perheeseen. Hän kiinnostui näyttelemisestä lukioaikoinaan ja esiintyi useissa koulun näytelmissä, kunnes valmistui ylioppilaaksi ja muutti pieneen asuntoon Hollywood Boulevardille. Samaan aikaan häntä alkoi opettaa näyttelytyön opettaja Larry Moss.


title: Noah Wyle

text: Wylen ensimmäiset televisioroolit olivat minisarjoissa ja vuonna 1991 hän pääsi mukaan elokuvaan "Crooked hearts". Vuonna 1994 hän koe-esiintyi Teho-osastoon luettuaan sarjan pilottijakson käsikirjoituksen. Hän sai osan ja lupautui mukaan, vaikkei viiden vuoden sopimus häntä aluksi miellyttänytkään. Hän oli sarjassa mukana 11. tuotantokaudelle asti. Wyle oli ainoa näyttelijä, joka oli ollut mukana sen ensimmäisestä jaksosta lähtien, kunnes hän jätti sarjalle hyvästit kauden päätösjaksossa "Läksiäiset", joka näytettiin Suomessa vuonna 2005. Wyle palasi sarjan viimeiselle eli 15.tuotantokaudelle neljän jakson ajaksi ja oli myös mukana viimeisessä jaksossa, joka näytettiin USA:ssa huhtikuussa 2009.


title: Noah Wyle

text: Wyle avioitui vaimonsa, meikkitaiteilija Tracy Warbinin, kanssa 6. toukokuuta 2000. Heillä on kaksi lasta, Owen Strausser Wyle (s. 2002) ja Auden Wyle (s. 2005). Nykyään Wyle asuu perheineen Los Angelesissa.


title: Steve Hewitt

text: Steven Hewitt (s. 22. maaliskuuta 1971) on englantilanen rumpali. Hän on soittanut muun muassa yhtyeissä The Boo Radleys ja Placebo. Placeboon hän liittyi vuonna 1996 ja erosi yhtyeestä 2007. Sen jälkeen hän perusti oman yhtyeensä, Love Amongst Ruinin.


title: Protais Zigiranyirazo

text: Protais Zigiranyirazo (syntyi 1938 (?)), joka tunnetaan myös nimellä Monsieur Zed ("Mr. Z"), on ruandalainen liikemies ja poliitikko. Häntä on syytetty osallisuudesta Ruandan kansanmurhaan vuonna 1994 ja Dian Fosseyn murhaan vuonna 1985.


title: Protais Zigiranyirazo

text:
Vuosina 1974–1989 Zigiranyirazo toimi Ruhengerin alueen kuvernöörinä. Zigiranyirazo on hutu, ja hänellä oli hyviä suhteita hutupoliitikkoihin, liikemiehiin ja Ruandaa tuolloin hallinneisiin sotilasjohtajiin. Zigiranyirazon sisar Agathe Habyarimana oli Ruandan presidentin Juvénal Habyarimanan vaimo. Habyarimanan murha vuonna 1994 käynnisti Ruandan kansanmurhan.
Vuonna 1989 Zigiranyirazo luopui tehtävistään ja muutti Kanadaan opiskelemaan Université du Québec à Montréalissa, Montrealissa. Zigiranyirazo erotettiin yliopistosta ja karkotettiin Kanadasta vuonna 1993 hänen sekaannuttuaan kahden tutsipakolaisen murhaan Montrealissa.


title: Protais Zigiranyirazo

text: Vuosina 1994–2001 Zigiranyirazo asui Nairobissa, Keniassa. 21. heinäkuuta 2001 Zigiranyirazo pidätettiin Brysselin lentoasemalla kun hän matkusti väärennetyllä Ranskan passilla ja yritti saada turvapaikkaa Belgiasta. 4. lokakuuta 2001 Belgian hallitus luovutti Zigiranyirazon YK:n Kansainväliselle rikostuomioistuimelle.


title: Tasogeometria

text: Tasogeometria on tasoa eli 2-ulotteista avaruutta (esim. X- ja Y-akselit) ja sen osia käsittelevä geometrian osa-alue. Tasogeometrian käsitteitä ovat kaksiulotteiset objektit, kuten monikulmiot, ympyrä ja ellipsit. Myös yksiulotteisia objekteja, kuten viivaa ja janaa sekä nollaulotteisia, eli pistettä, voidaan käyttää.


title: Tasogeometria

text: Analyyttisessä tasogeometriassa karteesisessa koordinaatistossa tarvitaan minkä tahansa pisteen ilmoittamiseksi kaksi koordinaattia. Tasokoordinaatistossa origon läpi vaakasuoraan on tavallisesti X-akseli ja pystysuoraan Y-akseli. Toinen mahdollinen koordinaatisto on napakoordinaatisto, jossa pisteen sijainti ilmoitetaan kiertokulmalla ja etäisyydellä eli säteellä.


title: Vaarallinen lahko

text: Vaarallinen lahko tai tuhoisa kultti on uskonnollinen yhteisö, jonka johdon toimet aiheuttavat välittömästi tai välillisesti huomattavaa fyysistä, taloudellista tai henkistä vahinkoa ainakin osalle ryhmän jäsenistä tai ryhmän ulkopuolisille. Yleensä vaaralliset lahkot ainakin joskus tappavat tai vammauttavat ihmisiä eri syistä. Syynä tähän voi olla rituaali tai ulkoisen/sisäisen vastustuksen kitkeminen. Lähes kaikki tunnetuimmat ihmisiä surmanneet nykyiset vaaralliset lahkot ovat olleet eristäytyneitä maailmanloppua odottaneita pienehköjä ryhmiä, joilla on vakavia ristiriitoja ryhmän pahana pitämän ulkomaailman kanssa.


title: Vaarallinen lahko

text: Monesti vaarallinen lahko tai sen johto toimii lain, yleisesti hyvinä pidettyjen eettisten normien tai hyvän tavan vastaisesti, ja luo omaan aatemaailmaansa pohjautuvat säännöt, joita se valvoo tiukan kurin avulla. Vaarallinen lahko saattaa julkisesti mustamaalata ja peitetysti häiritä vastustajiaan. Se antaa vääriä tietoja ulkopuolisille ja/tai jäsenilleen. Lahko aloittaa melko tavanomaisena uskonnollisena yhteisönä, mutta ajan myötä ryhmän johdon asenne ulkomaailmaa kohtaan muuttuu kielteisemmäksi. Ilmestyy ryhmän sisäisiä ristitiitoja ja taistelu ulkomaailman kanssa. Ulkomaailman ennakkoluuloinen ja äärimmäisen kielteinen, ryhmää ymmärtämätön suhtautuminen kärjistää useissa tapauksissa ristiriitoja. Osaltaan myös tämä saattaa ajaa lahkon johdon väkivaltaan ja/tai itsetuhoon.


title: Vaarallinen lahko

text: Vaarallinen lahko voi pahimmillaan ajaa jäsenensä joukkoitsemurhaan/-murhaan, kuten tapahtui esimerkiksi Jonestownissa Guayanassa 1978, jossa sadat Kansan Temppeli -lahkon jäsenet joutuivat juomaan myrkkyä.


title: Vaarallinen lahko

text: Vaarallinen lahko voi myös saada kannattajansa kieltämään itseltään tai huollettavaltaan lääkärinhoidon, joka olisi elämän pelastamisen kannalta välttämätöntä. Se saattaa myös vaatia ei-uskovien perheenjäsenten tai ystävien hylkäämistä ja eristäytymistä yhteiskunnasta. Jotkut, niin sanotut huijarilahkot keräävät rahaa jäseniltään lupaamalla ensin jäsenilleen mahdottomia asioita.


title: Vaarallinen lahko

text: Vaarallinen lahko ei useinkaan joko historiansa alussa tai muuten ulospäin näytä vaaralliselta, ja se saattaa värvätä jäseniään muun muassa avustustoiminnan avulla. Usein värvätty otetaan ystävällisesti vastaan, ja lahkon varjopuolet selviävät ajan kuluessa.


title: Vaarallinen lahko

text: Vaarallisella lahkolla tai ainakin joillakin sen jäsenistä on usein hyvin liukuva käsitys siitä, mikä on oikein ja mikä väärin. Lahkon johtajan mielestä oikein saattaa olla kaikki se, joka edistää lahkon toimintaa, vaikka se olisi laitonta tai hyvän tavan vastaista. Uskonyhteisön etu on aina yksilön etua merkittävämpi, ja yhteisö saattaa sekaantua muun muassa yksilön rahankäyttöön ja seksielämään.


title: Vaarallinen lahko

text: Usein vaarallisella lahkolla on karismaattinen johtaja, jonka julistaman sanoman mukaan vain lahkolaiset ovat hyviä, muu maailma ja yhteiskunta on läpeensä paha. Tämän takia lahko yleensä eristäytyy ulkomaailmasta. Lahkosta ei saa erota, koska silloin paha henki tai muu tuhon aiheuttaja uhkaa. Lahko pyrkii harhaanjohtavalla tiedotuksella ja salailulla peittämään järjestön todellisen luonteen "ulkopuolisilta ymmärtämättömiltä". Toisaalta mielenhallintaa harjoittava lahko saattaa huijata ja "aivopestä" jäseniään valheellisella propagandalla, niin että tavallinen lahkon rivijäsen ei tiedä niitä asioita, joita lahkon johto tietää. Tämä saattaa näkyä erilaisina vihkimyksen tasoina. Jäseniä saatetaan värvätä väärien tietojen ja puolitotuuksien avulla. Tärkeimmät asiat selviävät vasta asiaan vihkiytyneille. Vaarallinen lahko saattaa sisäisesti valvoa jäseniään vaikka urkkijoiden ja ilmiantajien avulla.


title: Vaarallinen lahko

text: Vaarallinen lahko saattaa käyttää tai on valmis käyttämään väkivaltaa, koska sen johtajien mielestä tarkoitus pyhittää keinot. Yksi lähes varma vaarallisen lahkon tuntomerkki on, että se hankkii jossain vaiheessa aseita. Näitä lahko voi käyttää taistelussa ulkomaailmaa vastaan kuten Korkein totuus, jäsentensä vartioinnissa kuten Kansan Temppeli, petturien eliminoinnissa kuten Auringon temppeli. Monesti vaarallinen lahko uskoo maailmanlopun olevan pian käsillä, ja saattaa uskoa aseita tarvittavan lopunaikojen kaaoksessa.


title: Vaarallinen lahko

text: Vaarallinen lahko saattaa hankkia varoja toimintaansa laittomin tai muuten epäeettisinä pidetyin keinoin.


title: Vaarallinen lahko

text: Useinkaan samassa lahkossa tai kultissa eivät esiinny kaikki nämä piirteet, mutta ainakin joitain.


title: George Adamson

text: George Adamson (1906 – 20. elokuuta 1989 tunnetaan myös nimellä ""leijonamies"") oli villieläinten, erityisesti leijonien, suojelija. Adamson ja hänen vaimonsa Joy Adamson työskentelivät Keniassa ja kirjoittivat kirjan "Elsa, vapaana syntynyt".


title: George Adamson

text: Adamson syntyi Dholpurissa, Brittiläisen Intian Rajasthanissa. Adamson vieraili Keniassa ensi kertaa vuonna 1924. Erinäisten seikkailujen jälkeen, joihin kuului muun muassa toimiminen kullanetsijänä, hän liittyi vuonna 1938 Kenian riistahallintoon ja seuraavana vuonna hän meni naimisiin Joyn kanssa. Hän ampui vuonna 1956 leijonan, jonka pennusta tuli maailmankuulu "Elsa".


title: George Adamson

text: George Adamson jäi eläkkeelle vuonna 1963 ja ryhtyi vuonna 1970 perustamaan Koran suojelualuetta Pohjois-Keniaan. Hänen apulaisenaan toimi Tony Fitzjohn, joka jatkoi Adamsonin työtä tämän kuoleman jälkeen. Joy ja George Adamson erosivat vuonna 1970, mutta säilyttivät edelleen niin läheiset välit, että viettivät esimerkiksi joulunsa yhdessä.


title: George Adamson

text: George Adamson sai surmansa, kun hänen autoaan tulitettiin vuonna 1989 hänen ollessaan 83-vuotias. Hänen ex-vaimonsa Joy oli murhattu vuonna 1980.


title: When Dream and Day Unite

text: When Dream and Day Unite on Dream Theaterin ensimmäinen studioalbumi. Se äänitettiin vuonna 1988 ja julkaistiin 6. maaliskuuta 1989. Levy jäi Dream Theaterin ainoaksi, jolla lauloi Charlie Dominici. Soundit ovat melko erilaiset muuhun Dream Theaterin tuotantoon verraten.


title: When Dream and Day Unite

text: "When Dream and Day Unite" julkaistiin Mechanic Records -levymerkillä. Albumin tuottivat Terry Date ja Dream Theaterin jäsenet.


title: When Dream and Day Unite

text: Kriitikot sanoivat albumin olevan hyvin Rush-painotteista. Charlie Dominicin äänellä oli varmasti paljon tekemistä asian kanssa.


title: TUI fly Nordic

text: TUI fly Nordic AB (aikaisemmin TUIfly Nordic ja Britannia Nordic AB) on TUI-konserniin kuuluva tilauslentoyhtiö, joka lentää lomalentoja pohjoismaisille matkanjärjestäjille, kuten TUI Finlandille. Yhtiön pääkonttori sijaitsee Tukholmassa, Ruotsissa.


title: TUI fly Nordic

text: TUI-konserniin kuuluvat TUI fly Nordicin lisäksi TUI fly Netherlands Alankomaissa, TUI fly Belgium Belgiassa, TUI fly Deutschland Saksassa, Corsair International Ranskassa sekä TUI Airways Yhdistyneessä kuningaskunnassa.


title: TUI fly Nordic

text: Syyskuussa 2014:


title: Garnizonnoje

text: Garnizonnoje () on maalaiskunta Äänisenrannan piirin pohjoisosassa Karjalan tasavallassa Venäjällä. Asukasluku on noin 2400.


title: Garnizonnoje

text: Kunta sijaitsee noin 15 km Petroskoista luoteeseen Urozero-järven etelä- ja pohjoispuolella. Asutuskeskuksia on kaksi, keskustaajama Tšalna-1 (; aiemmin "Garnizon Besovets" ja "Petrozavodsk-15" ) ja Koskenkylä ( ). Tšalna-1 oli aiemmin osa Prääsän piirin Tšalnaa, mutta siirrettiin kuuluvaksi Äänisenrannan piiriin. Tšalna-1:ssä on koulu, lastentarha, upseeritalo ja joitakin harrastuspiirejä.


title: Garnizonnoje

text: Garnizonnoje on varuskuntapaikkakunta, johon on sijoitettu viisi sotilasyksikköä, mm. Besovetsin lentoasemalta operoiva 159. kaartinhävittäjärykmentti.


title: Rillit

text: Rillit (Zosteropidae) on varpuslintuihin kuuluva lintuheimo. Heimoon kuuluu 13 sukua, joissa on yhteensä 122 lajia. Rillejä tavataan Aasiassa, Afrikassa, Australiassa ja joillakin Tyynenmeren saarilla.


title: Rillit

text: Monet rillilajit muistuttavat toisiaan huomattavasti. Kooltaan ne ovat yleensä kymmensenttisiä ja väriltään kellertäviä tai vihertäviä. Nokka on ohut ja kärjestään terävä. Lähes kaikilla heimon lajeilla on silmän ympärillä valkoinen rengas, josta heimo on saanut nimensä.


title: Rillit

text: Pesän rillit tekevät puuhun oksanhaaraumaan. Molemmat puolisoista hautovat munia, joista poikaset kuoriutuvat kolmen viikon kuluttua pesän rakentamisesta. Poikaset syövät aluksi hyönteisiä ja myöhemmin myös kasviravintoa. Puolisot ovat toisilleen uskollisia koko elinikänsä.


title: Rillit

text: Rillit syövät hyönteisiä ja kasvien hedelmiä sekä mettä.


title: Chris Isaak

text: Christopher Joseph Isaak (s. 26. kesäkuuta 1956, Stockton, Kalifornia) on yhdysvaltalainen laulaja, lauluntekijä ja näyttelijä. Hänen musiikkiaan voidaan kuvailla kantrin, rockin, bluesin, popin sekä surfin sekoitukseksi. Hänen varsinainen musiikillinen uransa alkoi, kun hän vuonna 1984 teki levytyssopimuksen Warner Brothers Recordsin kanssa. Seuraavana vuonna julkaistiin hänen ensimmäinen albuminsa, joka kantoi nimeä "Silvertone".


title: Chris Isaak

text: Isaakin parhaiten tunnettu kappale on "Wicked Game", josta HIM on tehnyt tunnetun coverin. Se julkaistiin ensimmäisen kerran albumilla "Heart Shaped World" vuonna 1989, mutta myös vuotta myöhemmin instrumentaalisena versiona David Lynchin elokuvan "Villi sydän" (Wild at Heart) soundtrackilla. Kappaleen suosiota lisäsi myös Herb Rittsin kuvaama musiikkivideo, jota soitettiin runsaasti sekä Music Televisionilla että VH1:llä, kahdella suurimmalla musiikkivideokanavalla. Mustavalkoväritteisessä musiikkivideossa Isaak sekä tanskalainen huippumalli Helena Christensen hyväilivät toisiaan rannalla.


title: Kovera

text: Kovera (, ) on maalaiskunta ja siihen kuuluva maaseututaajama Karjalan tasavallan Aunuksen piirissä Venäjällä. Kunnan hallinnollinen keskus on Nurmoila. Koveran taajama sijaitsee 20 kilometriä Aunuksesta pohjoiseen. Taajamassa on 516 ja kunnassa 954 asukasta (vuonna 2012).


title: Kovera

text: Koveran kunnan pinta-ala on 510 neliökilometriä. Se rajoittuu pohjoisessa Prääsän piirin Vieljärven, idässä Aunuksen piirin Kotkatjärven, kaakossa Kuittisen, etelässä Aunuksen ja Tuuksen, lounaassa Alavoisen ja lännessä Vitelen kuntiin. Pinta-alasta suurin osa on metsää ja vesialuetta.


title: Kovera

text: Kunnan alueella virtaavat Alavoisenjoki, Sjandebka, Puoroioja, Lappoje, Guškalka ja Pitkäoja ("Pidkrutšei"). Suurimmat järvet ovat Puskujärvi, Irzijärvi, Niiniselänjärvi ("Niniselgskoje"), Rybnoje ja Peizijärvi. Suojeltuja luonnonmuistomerkkejä ovat Tergan ja Koveran suoalueet.


title: Kovera

text: Kuntaan kuuluu Koveran taajaman ja keskuskylän Nurmoilan lisäksi 11 kylää: Harakkamäki (ven. "Sorotšja Gora"), Huskala ("Guškala"), Kuksumäki, Lemijärvi ("Lemozero"), Niiniselkä ("Niniselga"), Sepänvaara ("Sjappjavaara"), Siltsoi ("Novinka"), Säntämä ("Sjandeba"), Tenhuselkä ("Tenguselga"), Tihveri ja Tuulasjärvi ("Tulosozero"). Koveran jälkeen toiseksi suurin asutuskeskus on 136 asukkaan Nurmoila (vuonna 2012). Vuoden 2010 väestönlaskennan mukaan kunnan asukkaista 54 % on karjalaisia, 37 % venäläisiä, 3 % valkovenäläisiä ja 3 % ukrainalaisia.


title: Kovera

text: Saarimäen kyläneuvostoon kuulunut Koverin metsätyöläisasutus mainitaan vuoden 1933 väestönlaskennassa, jolloin siellä oli viisi asukasta. Jatkosodan aikana paikkakunnalla toimi suomalaisten perustama poliittisten vankien keskitysleiri. Sodan jälkeen Kovera kuului Nurmoilan kyläneuvostoon.


title: Kovera

text: Koveran ohi kulkee Pietarin ja Murmanskin välinen M18-valtatie. Kunnassa harjoitetaan perunan ja vihannesten viljelyä sekä karjanhoitoa.


title: Kovera

text: Taajaman palveluihin kuuluu Kotkatjärven keskikoulun alaisuudessa toimiva lastentarha ja alakoulu, kulttuuritalo, kirjasto, lääkintäasema, posti ja kaksi kauppaa. Nurmoilassa on kauppa ja lastenkodin kesäleiri.


title: Kovera

text: Kuksumäen ja Säntämän lähellä on muinaisia asuinpaikkoja. Siltsoilla ja siihen kuuluvalla Keksoilalla (ven. "Pertiselga") sekä Sepänvaaralla on historiallisen asutuksen status. Rakennusmuistomerkkejä ovat 1700-luvun alusta peräisin oleva Siltsoin kirkko, Keksoilan ja Sepänvaaran tsasounat sekä vanhat asuin- ja talousrakennukset. 1700–1800-luvun vaihteessa pystytetty Keksoilan tsasouna on valtakunnallinen suojelukohde. Historiallisia kohteita ovat Keksoilan, Niiniselän, Nurmoilan, Sepänvaaran ja Siltsoin karsikkometsät sekä toisen maailmansodan taistelupaikat. Säntämän lähellä on uudelleen perustettu nunnaluostari.


title: Kurt & Courtney

text: Kurt & Courtney on vuonna 1998 valmistunut Nick Broomfieldin ohjaama dokumenttielokuva, joka kertoo Kurt Cobainista ja Courtney Lovesta. Sitä on kritisoitu fanien keskuudessa epätarkkuudesta ja virheellisistä väittämistä.


title: Kurt & Courtney

text: Dokumentissa haastatellaan monia Cobainin tunteneita ihmisiä. Haastateltavana on muun muassa Cobainin nuoruusajan tyttöystävä Tracy, josta hän kirjoitti kappaleen ”About a Girl”, ja Courtney Loven isä, joka on kirjoittanut kaksi Cobainia käsittelevää kirjaa: "Kurt Cobain Beyond Nirvana" ja "Who Killed Kurt".


title: Kurt & Courtney

text: Dokumentissa haastatellaan myös Eldon Hoke -nimistä muusikkoa, jonka mukaan Love yritti palkata hänet murhaamaan Cobainin 50 000 dollarista, mutta hän kieltäytyi tehtävästä. Hoke kuoli vuonna 1997 pudottuaan sillalta rautatielle ja jäätyään junan alle.


title: Sähkötekniikka

text: Sähkötekniikka () on sähköä ja sähkömagnetismia hyödyntävä ja tutkiva tekniikanhaara. Sähkötekniikka on myös teollisuudenala. Nykyään sähkötekniikka on pirstoutunut useiksi teollisuuden-, tieteen- ja tekniikanaloiksi ja on merkittävä tekijä nykyaikaisessa teollisessa yhteiskunnassa.


title: Sähkötekniikka

text: Sähkön historia alkaa noin 1600-luvun alusta. Ensimmäiseksi sähköinsinööriksi on kutsuttu englantilaista William Gilbertiä, joka tutki sähköä ja magnetismia. Hän käytti kirjassaan "De Magnete" vuodelta 1600 ensimmäisen kerran sanaa ”electricity” eli sähkö. Sähkötekniikan tutkimus alkoi kehittyä enemmän vasta 1800-luvulla, ja vuosisadan tunnettuja kehitysaskelia olivat Georg Simon Ohmin tekemä ero sähkövirran ja jännitteen välille vuonna 1827, Michael Faradayn vuonna 1831 keksimä sähkömagneettinen induktio ja James Clerk Maxwellin kehittämät Maxwellin yhtälöt.


title: Sähkötekniikka

text: Vuonna 1882 Thomas Edison rakensi ensimmäisen laajamittaisen sähköjakeluverkoston, joka tuotti sähköä 59 kotiin Manhattanilla. Nikola Tesla jätti vuonna 1887 useita patenttihakemuksia uudesta sähkövirran jakelutavasta, jota hän kutsui vaihtovirraksi. Tesla myös työskenteli radioelektroniikan parissa, jonka uranuurtaja Heinrich Hertz pystyi vuoden 1888 kokeissaan lähettämään ja vastaanottamaan radioaaltoja rakentamallaan laitteistolla. Vuonna 1897 Karl Ferdinand Braun esitteli katodiputken, joka mahdollisti myöhemmin television kehittämisen. Englantilainen John Ambrose Fleming keksi ja patentoi vuonna 1904 ensimmäisen elektroniputken, jota Robert von Lieben ja Lee De Forest myöhemmin kehittivät eteenpäin. Britannian sotavoimat ryhtyivät kehittämään 1930-luvulla tutkaa, ja ensimmäinen tutka-asema käynnistettiin Bawdseyssa Englannissa, vuonna 1936.


title: Sähkötekniikka

text: Saksalainen Konrad Zuse julkisti vuonna 1941 maailman ensimmäisen tietokoneen, jota kutsuttiin nimellä Z3. Muutamaa vuotta myöhemmin, vuonna 1946, esiteltiin ENIAC, joka oli yhdysvaltalainen täysin elektroninen tietokone. Transistorin kehittäminen vuonna 1947 toi Nobelin fysiikanpalkinnon William Bradford Shockleylle, John Bardeenille ja Walter Houser Brattainille. Transistori mahdollisti mikropiirin keksimisen, minkä tekivät vuosina 1958 ja 1959 toisistaan riippumatta Jack Kilby ja Robert Noyce. Vuonna 1968 Marcian Hoff kehitti Intelillä ensimmäisen mikroprosessorin, mikä johti henkilökohtaisten tietokoneiden kehitykseen.


title: Tiedeyhteisö

text: Tiedeyhteisö on epämuodollinen yhteisö tiedettä tekeviä tieteilijöitä ja muita toimijoita. On esitetty, että varsinainen tieteen tekemisen perustoimija olisi tiedeyhteisö eikä niinkään yksittäinen tieteilijä. On yleinen näkemys, että tiedon objektiivisuus saavutetaan tieteellisen menetelmän kautta.


title: Tiedeyhteisö

text: Tiedeyhteisö toimii erityisesti tiedejulkaisujen ja konferensseissa tapahtuvan keskustelun ja väittelyn kautta. Tiedejulkaisuihin hyväksyttävät tutkimusartikkelit käyvät julkaisijan lisäksi läpi ulkopuoliset alan asiantuntijat nk. vertaisarvioinnissa. Tällä pyritään edistämään objektiivisuutta pitämällä yllä tutkimusmenetelmien ja tulosten tulkinnan laatua.


title: Tiedeyhteisö

text: Yleisen tiedeyhteisön lisäksi on lukuisia "alayhteisöjä", jotka tekevät työtä tietyillä tieteenaloilla tai tietyissä laitoksissa. Eri tieteenalojen välistä toimintaa kutsutaan poikkitieteellisyydeksi.


title: FEANI

text: FEANI (, , ) on eurooppalainen kansallisten insinööriyhdistysten liitto. Vuonna 1951 perustetussa, päämajaansa Brysselissä pitävässä liitossa on 30 eri maasta yhteensä yli 3,5 miljoonaa jäsentä.


title: FEANI

text: FEANIn tehtäviä ovat insinöörien ammatti-identiteetin kehittäminen, insinööritutkintojen tunnustamisen helpottaminen ja yleinen insinöörin asemaa, roolia ja vastuuta parantava toiminta. Järjestön keskustoimisto sijaitsee Brysselissä, Belgiassa.


title: FEANI

text: FEANIn jäsenenä on Suomesta Insinöörijärjestöjen kansallinen komitea (KANSKO) (), johon ovat järjestäytyneet Tekniikan Akateemisten Liitto TEK, Insinööriliitto, Tekniska Föreningen i Finland ja Driftingenjörsförbundet i Finland.


title: FEANI

text: FEANI myöntää hakemuksesta euroinsinöörinimikkeen () pätevyysvaatimukset täyttävälle eurooppalaiselle insinöörille. Suomessa Eur Ing -nimikkeeseen on yksinoikeus Suomen Insinöörijärjestöjen kansallisella komitealla. Eur Ing -nimikettä voivat käyttää ainoastaan henkilöt, joille FEANI on myöntänyt käyttöoikeuden.


title: FEANI

text: Euroinsinöörinimikkeen tavoitteena on toimia ammatillisen pätevyyden takeena ja helpottaa liikkuvuutta kansainvälisillä työmarkkinoilla.


title: Kulmalävistys

text: Kulmalävistys on kulmakarvan kohdalle tehtävä lävistys. Lävistys kulkee yleensä pystysuoraan kulmakarvan alapuolelta sen yläpuolelle, ja voi sijaita missä tahansa kohdassa kulmakarvaa, joskin yleisin sijoituspaikka lienee silmän ulkonurkan yläpuolella. Lävistyskoruna käytetään rengasta, tappia tai kaarevaa tappia.


title: Kulmalävistys

text: Kulmalävistyksen paranemisaika on noin 4–6 viikkoa.


title: Kulmalävistys

text: Kulmalävistyksen riskeihin kuuluvat tulehdus, arpikasvu ja keloidimuodostus. Kulmalävistys saattaa myös kasvaa ihosta ulos tai turvota. Sen puhtaudesta on hyvä pitää huolta.


title: Pata (astia)

text: Pata on ruoanvalmistukseen ja vedenlämmitykseen käytettävä perinteinen astia, jonka tilavuus vaihtelee muutamasta litrasta satoihin litroihin. Pata valmistetaan valuraudasta, teräksestä tai kuparista. Aiemmin patoja on tehty myös savesta. Perinteistä pataa voidaan käyttää avotulella ripustettuna sangastaan tai ketjusta. Eräiden patojen pohjassa on jalat. Tulisijassa pata voi myös levätä erityisen renkaan varassa.


title: Pata (astia)

text: Pataa voidaan kuvailla tarkemmin yhdyssanalla, joka kertoo sen materiaalista (esimerkiksi rautapata), tehtävästä (keittopata, pyykkipata), sijoituspaikasta (saunapata, muuripata) tai kulloisestakin sisällöstä (puuropata).


title: Pata (astia)

text:
Tulelta pois nostettu ja pöytään tuotu pata lasketaan oljista punotun renkaan eli "pataluhan" varaan, jotta se ei nokea alustaansa. Ihminen voidaan haukkua pataluhaksi ja sanonta juontaa mahdollisesti alkunsa em. asiasta. Padan alusta oli siis "pahin paikka". Ainakin aikaisemmin sanaa on käytetty viittaamaan myös raakaan mukilointiin tai muuhun väkivaltaan: "piestä" tai "hakata pataluhaksi".
Sanonnan alkuperästä on tosin muitakin selityksiä. Lönnrotin sanakirjassa mainitaan "lihalientä" tarkoittava sana "pataluhta", jota kuvaannollisesti käytetään myös ilmaisussa 'piestä pataluhdaksi' (perinpohjaisesti), mikä viittaisi siihen, että lihalientä valmistettaessa liha ensin hakataan pieniksi palasiksi. . (Sanan nykyinen d:tön muoto johtuisi itämurteista, joissa d jätetään yleensä kokonaan pois.)


title: Pata (astia)

text: Myöhemmät tutkijat ovat kuitenkin pitäneet tätä selitystä epätodennäköisenä, koska tiedot pataluhta-sanan esiintymisestä murteissa ovat epävarmoja. Luultavammin takana olisi eri muodoissa vanhassa kielessä, ainakin Inkerinmaan murteessa esiintynyt sana "luho" tai "luhka", joka paikoitellen merkitsee huonoa, rikkinäistä tai kelvotonta esinettä ja jonka johdannainen on myös verbi "luhistua". Yhdyssanana "pataluhka" se merkitsee särkynyttä saviastiaa tai laajentuneessa merkityksessä muutakin rikkoutunutta esinettä, esiintyyhän "pata" muidenkin sanojen vahvistusliitteenä, esimerkiksi patamusta, patalaiska tai patajuoppo.


title: The Eternal Idol

text: The Eternal Idol on Black Sabbath -yhtyeen kolmastoista studioalbumi, joka julkaistiin vuonna 1987. Albumin teko kesti melkein vuoden ja se kärsi lukuisista miehistönvaihdoksista, ja lisäksi tuottajaa vaihdettiin kahdesti. Lisäksi yhtye kärsi tuohon aikaan epämääräisestä manageroinnista.


title: The Eternal Idol

text: Musiikillisesti yhtye palasi albumilla raskaampaan ilmaisuun edellisen "Seventh Star"-albumin kokeilevammasta linjasta. Albumin tunnetuin kappale on singlenäkin ja videona julkaistu "The Shining".


title: The Eternal Idol

text: Albumi menestyi heikosti listoilla ja lehdistö keskittyi tuohon aikaan enemmän yhtyeen miehistönvaihdoksiin ja taloudellisiin vaikeuksiin kuin itse musiikkiin. "The Eternal Idol" jäi myös yhtyeen viimeiseksi albumiksi sen pitkäaikaisilla levymerkeillä (Vertigo ja Warner Bros).


title: The Eternal Idol

text: Vuoden 1986 kesällä Black Sabbath (kitaristi Tony Iommi, kosketinsoittaja Geoff Nicholls, laulaja Ray Gillen, basisti Dave Spitz ja rumpali Eric Singer) alkoi säveltää uutta materiaalia tulevalle albumille. Tämä ei ollut kuitenkaan vaivatonta, sillä nuorella laulaja Ray Gillenilla ei ollut kokemusta sanoitusten kirjoittamisesta ja studiotyöskentelystä. Gillen oli tullut yhtyeeseen kesken Pohjois-Amerikan kiertuetta aiemmin keväällä henkilökohtaisista ongelmista kärsineen Glenn Hughesin tilalle. Lisäksi yhtyeen manageri oli vaihtunut, kun Don Ardenin tilalle tuli Patrick Meehan, joka oli manageroinut yhtyettä jo 1970-luvulla ja tiettävästi pimittänyt yhtyeen rahoja useiden miljoonien verran. Yhtyeen ainoa alkuperäisjäsen ja johtohahmo Tony Iommi otti riskin ja päätti luottaa vielä Meehaniin. Tosin pian kävi selväksi ettei Meehan välittänyt muista yhtyeen jäsenistä ja palkanmaksuissa alkoi olla katkoksia.


title: The Eternal Idol

text: Seuraavaksi albumin varsinaiset nauhoitukset aloitettiin ja yhtye lähti Air-studioille Monterserratiin Karibianmerelle. Tuottajaksi albumille tuli jo edellisen "Seventh Star"-albumin tuottanut Jeff Glixman. Piakkoin kuitenkin basisti Dave Spitz joutui lähtemään pois saarelta ja yhtyeestä henkilökohtaisten vaikeuksien takia ja lisäksi hän riitautui tuottaja Glixmanin kanssa. Spitzin tilalle basistiksi saapui Bob Daisley, joka oli soittanut mm. Ozzy Osbournen ja Gary Mooren yhtyeissä. Daisley oli myös osaava sanoittaja, ja hän ottikin kappaleiden sanoitusvastuun yhtyeen suureksi helpotukseksi. Daisley kertoo: "Yhtyeellä oli jonkin verran ideoita valmiina tullessani mukaan. Kirjoitin suuren osan sanoituksista ja soitin kaikki bassot albumille. Sanoitukset olivat tosin muuttuneet osittain lähtemiseni jälkeen ja kappaleista oli näin ollen tullut sanoituksellisesti sekavia. Koko prosessi oli muutenkin sekava: tuottajat vaihtuivat, muusikot vaihtuivat, laulaja vaihtui jne. Albumin viimeisteli eri bändi kuin aloittaessa".


title: The Eternal Idol

text: Yhtyeen palattua Britanniaan Daisley palasi Gary Mooren yhtyeeseen ja myös tuottaja Glixman lopetti työskentelyn yhtyeen kanssa näihin aikoihin, johtuen ilmeisesti erimielisyyksistä manageri Meehanin kanssa. Yhtye jäi myös ilman rumpalia kun Eric Singer jätti yhtyeen koska hänen mielestään yhtyeen tulevaisuus näytti epävarmalta ja hän liittyi myös Gary Mooren kiertueyhtyeeseen Daisleyn kutsumana. "Kulissien takana kaikki oli sekaisin", muisteli Singer myöhemmin. "Palkkoja ei kuulunut eikä Meehania saanut mistään kiinni. Kun Bob kysyi minua Garyn yhtyeeseen en epäröinyt hetkeäkään." Singerin korvasi myöhemmin yhtyeessä jo aiemminkin vaikuttanut Bev Bevan. Albumin teko oli jonkin aikaa jäissä koska studiolaskuja oli maksamatta ja mm. yhtyeen jäsenten soittimia oli takavarikoituna laskujen pantiksi.


title: The Eternal Idol

text: Kun albumin tekoa jatkettiin, tuli tuottajaksi Vic Coppersmith-Heaven, joka nauhoitti lauluraitoja Gillenin kanssa. Gillenin työmoraali oli kuitenkin alhainen, sillä hän vietti aikaansa mieluiten erilaisissa juhlissa kuin studiossa. "Raylla ei ollut minkäänlaista kokemusta studiotyöstä", kertoi Geoff Nicholls myöhemmin. "Hänellä oli vaikeuksia laulaa Daisleyn kirjoittamia sanoja ja tästä syystä niitä muutettiin. On kaksi eri asia laulaa konsertissa kuin studiossa. Ray oli loistava livenä, mutta studiossa hänellä ei ollut hajuakaan mitä piti tehdä. Lisäksi hän piti liikaa juhlimisesta vaikka meillä olisi pitänyt työskennellä täydellä teholla". Maaliskuussa 1987 Gillen jätti yllättäen yhtyeen, koska hänen mukaansa "yhtyeellä ei ollut enää tulevaisuutta". Ensin hän liittyi kitaristi John Sykesin Blue Murder-projektiin ja hieman myöhemmin Gillen ja Eric Singer perustivat Badlands-yhtyeen yhdessä kitaristi Jake E. Leen ja basisti Greg Chaissonin kanssa.


title: The Eternal Idol

text: Uudeksi laulajaksi valittiin pikavauhtia birminghamilainen Tony Martin, joka oli laulanut aiemmin Alliance-yhtyeessä sekä Misha Calvinin yhtyeessä. Martin tuli yhtyeeseen managerinsa Albert Chapmanin ehdotuksesta. Chapman oli Iommin ystävä ja hän oli toiminut myös Sabbathin kiertue-managerina 1970-luvulla. Martinin tehtävä oli laulaa reilun viikon aikana kaikki vokaalit täsmälleen Gillenin tyylillä valmiiden pohjien päälle. "Gillenillä oli hieno ääni", muisteli Martin myöhemmin. "Mielestäni albumi olisi pitänyt julkaista hänen vokaaleillaan, mutta kaveri oli häipynyt kesken kaiken, joten minkäs teit."


title: The Eternal Idol

text: Albumi viimeistelivät syyskesällä 1987 Iomm, Nicholls ja tuottaja Chris Tsangarides. Lopputulos ei miellyttänyt kaikkia albumin muusikoita: "Mielestäni Jeff Glixman oli tehnyt hyvää työtä albumin tuottajana", kertoi Bob Daisley myöhemmin. "Alkuperäisissä miksauksissa oli paljon tuoreutta ja raakuutta. Ihmettelinkin mihin 'munat' hävisivät kun kuulin lopullisen albumin".


title: The Eternal Idol

text: Musiikillisesti albumi palasi raskaampaan heavy metaliin edellisen "Seventh Star"-albumin hieman kokeellisemmasta, blues-henkisestä linjasta. 1980-luvun valtavirran hevin tyyliin kosketinsoittimet ovat albumilla näkyvässä roolissa, paikoin enemmän kuin monissa aiemmissa Sabbath-albumeissa.


title: The Eternal Idol

text: Albumin tunnetuin kappale on sen avausraita, singlenäkin julkaistu "The Shining". Tarttuvan kitarariffin omaava kappale on tyyliltään hieman yhtyeen klassikkokappaletta "Heaven And Hell"iä muistuttava, ja siitä oli tehty demoversio jo vuonna 1984 kun David Donato oli yhtyeen laulajana. Kappaleen nimi tulee "The Shining"-nimisestä elokuvasta ja kirjasta (suom. "Hohto").


title: The Eternal Idol

text: Black Sabbathille tyypillisiä raskaan riffin omaavia kappaleita albumilla ovat sodanvastaisen sanoituksen omaava ja mahtipontisen riffin ja kompin myötä kulkeva "Ancient Warrior", toisen maailmansodan hävittäjä-lentokoneista ja lentäjistä kertova "Glory Ride" sekä kevyemmällä tempolla alkava ja myöhemmin raskaammaksi muuttuva ja nopeutuva "Nightmare". Näissä kappaleissa myös Geoff Nichollsin kosketinsoitintyöskentely tulee hyvin esille. "Nightmare"-kappaleen piti alun perin mennä "A Nightmare on Elm Street"-elokuvan soundtrackille, mutta lopullista sopimusta ei kuitenkaan syntynyt elokuvayhtiön kanssa.


title: The Eternal Idol

text: Nopeampaa tempoa edustaa "Lost Forever", joka rullaa eteenpäin rumpali Eric Singerin tuplabassorumpu-kompin myötä. Kappaleen aiheena on kuolemantuomio. Nimikappale "Eternal Idol" on raskas, hidastempoinen ja hieman doom metal-henkinen. Se kertoo "maailmaa hallitsevista voimista ja päättäjistä".


title: The Eternal Idol

text: Hieman "kevyempää" ja kaupallisempaa suuntausta albumilla "The Shining"-kappaleen lisäksi edustavat päihteiden ja alkoholin vaaroista kertova "Hard Life to Love" ja "Born to Lose". "Scarlet Pimpernel" on Iommin lyhyt, akustinen kitara-instrumentaali, joka sävellettiin aivan levyn teon loppuvaiheessa.


title: The Eternal Idol

text: Albumin sessioissa nauhoitettiin myös kaksi muuta kappaletta, Van Halen-tyylinen nopea "Some Kind of Woman" ja "rennommalla" kompilla kulkeva "Black Moon", jotka julkaistiin "The Shining"-singlen b-puolella. "Black Moon"-kappale julkaistiin uudelleennauhoitettuna versiona "Headless Cross"-albumilla paria vuotta myöhemmin.


title: The Eternal Idol

text: Albumin kansikuva perustuu ranskalaisen maalarin ja kuvanveistäjän Auguste Rodinin vuonna 1889 tekemään myös "Eternal Idol"-nimiseen veistokseen. Yhtye ei saanut käyttää varsinaista veistosta albumin kannessa, joten kuvaa varten palkattiin kaksi mallia, jotka maalattiin ja laitettiin samaan asentoon. Mallit joutuivat loppujen lopuksi sairaalaan maalimyrkytyksen takia.


title: The Eternal Idol

text: Albumin soittajatiedot ja krediitit ovat herättäneet faneissa kysymyksiä ja kummasteluja vuosien aikana. Albumin kansi erottaa Tony Iommin nimikkeellä "The Player" ja muut muusikot nimikkeellä "Players". Laulaja Tony Martinin mukaan tuolloin manageri Patrick Meehan pyrki nostamaan Iommin muiden muusikoiden yläpuolelle ja tämä tuli esille mm. "kun muu yhtye joutui matkustamaan lentokoneen turistiluokassa kun taas Iommi ja Meehan matkustivat ykkösluokassa". Myös albumi nimi oli Patrick Meehanin idea ja kansi listaa hänet nimikkeellä "executive producer".


title: The Eternal Idol

text: Albumin kansi listaa myös kaksi rumpalia ja kaksi basistia. Eric Singer soittaa albumin kaikki rumpuraidat, lukuun ottamatta albumin teon loppuvaiheessa levytettyä "Scarlet Pimpernel"-kappaletta, jonka symbaalien iskut hoitaa Bev Bevan, sillä Singer ei ollut tuolloin enää mukana yhtyeessä ja Bevanista oli tullut hänen seuraajansa ennen albumin lopullista valmistumista. Basisti Dave Spitz oli ollut mukana levytyksen alkuvaiheessa ja hänen lähdettyään Bob Daisley tuli tilalle ja nauhoitti kaikki albumin bassoraidat uusiksi. Daisleyn mukaan Spitz on saanut krediitin kanteen lähinnä yhtyeen jatkuvuuden vuoksi, sillä Spitz oli palannut Sabbathiin albumin valmistuttua.


title: The Eternal Idol

text: Kaikki kappaleet on merkitty Tony Iommin nimiin, mutta sanoitukset ovat lähes kokonaan Bob Daisleyn kirjoittamia Geoff Nichollsin ja Ray Gillenin avustamina. Gillen ei saa krediittiä albumin kannessa, vaikka kappaleen "Nightmare" ns. "paholaismainen" nauru on hänen. Tony Martin on kertonut, ettei pystynyt yhtä hyvään suoritukseen ja pyysi, että Gillenin nauru jäisi kappaleeseen.


title: The Eternal Idol

text: "Eternal Idol" julkaistiin lopulta marraskuussa 1987 Euroopassa ja joulukuussa 1987 Pohjois-Amerikassa. Singlenä julkaistusta "The Shining"-kappaleesta kuvattiin myös promovideo. Videon kuvausten aikaan yhtyeessä ei ollut vakituista basistia, joten kuvauksiin jouduttiin ottamaan tuntemattomaksi jäänyt mies suoraan kadulta soittamaan bassoa. Rumpuja videolla soittaa Terry Chimes.